6 Artis Lelaki Malaysia Yang Benar-Benar Serba Boleh

Di negara kita, memang ramai artis digelarkan artis serba boleh atau multi-talented yang memiliki lebih dari satu kemahiran luar biasa.

Gelaran serba boleh diberikan kepada ramai artis, dengan mengambil kira pengalaman serta kebolehan bakat yang ada. Bagaimanapun ada masanya harus diakui, bukan semua artis mempunyai banyak kebolehan untuk berkarya dalam pelbagai bidang kerana masyarakat sebenarnya mampu membezakan bakat tulen atau sekadar cuba-cuba.

Oleh kerana tidak ada klasifikasi khas apa itu takrifan sebenar artis serba boleh, memang semua orang boleh meletakkan mana-mana saja artis yang mereka rasakan sesuai sebagai artis serba boleh. Jadi kami kongsikan kepada anda 5 artis lelaki terbaik yang kami rasakan serba boleh. Adakah anda bersetuju dengan pilihan kami atau anda ada calon lain?

Abdul Rahim bin Muda atau Imuda satu masa dulu adalah antara nama yang cukup terkenal sebagai seorang artis serba boleh. Terkenal sebagai pelakon komedi dalam siri ikonik Pi Mai Pi Mai Tang Tu dan juga 2+1, Imuda juga popular sebagai pelakon filem dengan watak dalam filem lejen Kembara Seniman Jalanan serta beberapa watak utama dalam filem Mat Gelap dan Mat Som.

Kerjaya sebagai seorang kartunis juga membolehkan hasil karyanya disiarkan setiap bulan di dalam majalah Gila-Gila, banyak berkisar kepada sejarah negara kita, menggunakan watak tentera Jepun seperti Yushimura yang amat menggelikan hati.

Sebagai seorang kartunis, sudah pastilah Imuda mempunyai asas lukisan yang kukuh. Beliau sudah beberapa kali mengadakan persembahan lukisan dengan fokus kepada penghasilan lukisan potret selain turut mengadakan bengkel lukisan, bagi mengasah bakat-bakat baru.

Pada 2017, Imuda selamat menjadi seorang ayah kepada anak ke empat beliau pada usia 57 tahun, selepas mengharungi hidup yang cukup mencabar ekoran kerosakan buah pinggang yang dihadapinya.

Sekiranya ditanya siapakah mahaguru industri seni hiburan negara kita, nama Datuk Mohamad Nasir bin Mohamad atau M. Nasir merupakan antara nama yang akan disebut-sebut. Anak kelahiran Singapura ketika Singapura masih lagi berada di bawah Persekutuan Tanah Melayu, pendidikan awalnya di Akademi Seni Halus Nanyang di Singapura, menjadikan impiannya menjadi pelukis.

Kerjaya sebagai pelukis bertukar menjadi penulis selepas beliau diberikan ruang untuk menulis lirik bagi kumpulan Alleycats, yang menjadi permulaan awal karier panjang beliau. Namanya mula terkenal sebagai penulis dan pencipta lagu serta bertanggungjawab memperkenalkan Malaysia kepada banyak artis baru seperti kumpulan gergasi Search.

Kerjaya sebagai pelakon juga memberi ruang kepada M. Nasir memperkembangkan bakatnya dengan watak paling besar dipegangnya adalah dalam filem Puteri Gunung Ledang sebagai Hang Tuah dan juga yang terbaru, dalam filem Tombiruo.

Walaupun sibuk dengan kerjayanya, impian beliau menjadi pelukis professional tetap terlaksana dengan pameran lukisan yang diberikan judul 'Tanda' pada 2014. Kesemua lukisannya habis dijual pada hari pertama pameran.

Syamsul Yusof menjadi pengarah paling muda memenangi anugerah pengarah terbaik di negara kita, pada usia 26 tahun. Sekiranya diukur, berkemungkinan besar pencapaiannya mampu menandingi dan melebihi sumbangan ayahnya sendiri pada industri hiburan negara kita iaitu pengarah mahsyur Dato' Yusof Haslam.

Memulakan kerjaya sebagai pengarah kepada beberapa episod drama Gerak Khas, Syamsul diberikan tanggungjawab pertama untuk mengarahkan filem Evolusi KL Drift sebagai tapak permulaan. Dengan tekanan bajet yang mencecah RM1.3 juta, Evolusi KL Drift berjaya dipawagam dan mengumpul RM3.9 juta kutipan. Sambungan kepada filem tersebut yang terbit pada tahun 2010 menobatkan Syamsul sebagai pengarah terbaik negara tahun tersebut dan mencetuskan fenomena filem di Malaysia melalui filem 'KL Gangster.'

Selain kerjaya sebagai pengarah dan pelakon, Syamsul juga banyak melibatkan diri dalam bidang nyanyian. Terlibat dalam pembikinan EP yang The Love Legacy pada tahun 2012, nama Syamsul Yusof mula disebut-sebut selepas bergandingan dengan vokalis terkenal Mawi dalam lagu 'Kalah Dalam Menang' yang juga menjadi runut bunyi filem 'Munafik' arahannya.

Lirik lagu tersebut dihasilkan oleh Syamsul sendiri dengan kerjasama seorang lagi komposer iaitu penulis Dr. Anwar Fazal menjadi bualan ramai selepas dicalonkan dalam Anugerah Juara Lagu ke 31. Lagu itu sekali lagi tersenarai antara lagu nasyid terbaik dalam Anugerah Nasyid 2017.

Afdlin Shauki merupakan antara individu paling selamba dalam industri hiburan negara kita pada pendapat penulis. Mula dikenali dalam televisyen sebagai pengacara rancangan 'Golden Dreams' yang meletakkan beliau sebagai penyampai terbaik dalam Anugerah Televisyen Asia tahun 1999.

Kerjaya filem Afdlin meletup selepas berlakon dan bertindak sebagai pengarah dalam filem 'Buli' yang meletakkan dia sebagai pengarah harapan negara. Afdlin kemudiannya mula mengarahkan beberapa buah filem seperti Baik Punya Cilok, Papadom dan sambungannya Papadom 2 serta banyak lagi filem.

Walaupun lebih dikenali sebagai pelakon dan pengarah, kerjaya seni Afdlin sebenarnya sudah bermula lebih awal sebagai seorang artis rakaman dengan Roslan Aziz Productions. Terlibat dalam album kompilasi RAP'96 bersama artis di bawah label RAP, Afdlin sendiri menyumbang dan menyanyikan beberapa buah lagu, album tersebut tersebut dalam Anugerah Industri Muzik 1997.

Banyak melibatkan diri dalam bidang komedi, siri Ah-Ha di mana Afdlin bergandingan dengan Harith Iskander menjadi çult hit peminat komedi negara kita. Afdlin juga terlibat dalam persembahan sketsa komedi secara langsung, yang bermula dengan pementasan Actorlympics bersama ramai pelakon komedi lain sebelum menyertai rancangan Raja Lawak di Astro.

Demam KRU satu waktu masa dulu pernah melanda Malaysia, sehinggakan KRU dilihat sebagai salah satu gergasi hiburan negara. Gambar Yusry Abdul Halim kerap digunting dan disimpan gadis-gadis yang tergilakan mereka. Apa saja yang dilakukan oleh kumpulan KRU mendapat tumpuan ramai kerana mereka dilihat sentiasa berani mencuba sesuatu yang baru.

Memulakan karier sebagai sebuah kumpulan rap yang dilihat 'pesaing' kepada kumpulan 4U2C, kumpulan KRU akhirnya berjaya bertahan lebih lama. Zaman kegemilangan mereka bermula pada tahun 1992 melalui pengenalan album Canggih sehinggalah ke hujung tahun 1999 melalui album Formula Luar Biasa. Dalam tempoh itu, KRU menerbitkan 7 album yang mencatatkan jualan cukup membanggakan.

Selain giat menerbitkan album sendiri, kumpulan KRU juga banyak membantu melahir dan mempopularkan artis dan penggiat seni lain, seperti kumpulan Feminin, Elite, Indigo, Juliana Banos, VIP dan kumpulan Forteen melalui penubuhan KRU Studios.

Sekiranya ingin dilihat pencapaian peribadi setiap adik beradik KRU, Norman, Yusry dan Edry - memang agak panjang penulisan ini. Namun sebagai KRU, impak mereka bukan sahaja mampu dirasa dalam industri hiburan, malahan pada peringkat negara. Selain penubuhan KRU Studios, KRU juga menubuhkan KRU Academy yang diberikan tanggungjawab melatih pelapis masa depan negara dalam bidang penghasilan karya seni.

Kejayaan mereka dalam bidang perniagaan tidak menghalang kumpulan KRU terus mencipta lagu untuk artis-artis lain, dengan barisan panjang artis telah menyanyikan lagu mereka seperti Zainal Abidin dengan lagu "Ceritera", Ella dengan lagu "Permata Pemotong Permata", kumpulan Caliph Buskers dengan lagu "Hanya NamaMu dan banyak lagi.

Andai kami ingin cuba senaraikan apakah bidang yang dilakukan kumpulan KRU senarainya mungkin begini; penulis lagu, pencipta lagu, penerbit, pelakon filem, ahli perniagaan, pembikin filem, artis visual dan ada beberapa lagi rasanya yang kami tertinggal, dikongsi antara mereka bertiga.

Pada 18 April 2018, kumpulan KRU mengumumkan mereka akan membubarkan kumpulan itu selepas tamatnya persembahan akhir mereka di Istana Budaya pada 6 Mei 2018, meninggalkan banyak kenangan dan memori yang menjadi runut bunyi generasi 80-an dan 90-an satu masa.

Siapa tidak mengenali pelakon tampan ini? Kami pun pernah menerbitkan satu artikel yang diakui sendiri oleh peminat-peminat Fattah Amin sebagai biodata Fattah Amin paling lengkap dalam internet ketika ini.

Memulakan kerjaya sebagai seorang model bersama Hero Remaja, bakat Fattah Amin semakin lama semakin berkembang dengan Fattah mula berani menceburi pelbagai bidang lain. Memulakan kerjaya sebagai sebagai salah seorang kru penggambaran dalam siri drama Gerak Khas, Fattah menjadi gilaan gadis di negara kita selepas memegang watak utama dalam siri drama Suri Hati Mr. Pilot.

Fattah juga cuba berkecimpung dalam beberapa bidang lain dengan buku tulisannya "99 Kata-Kata Qalif Moden Fattah Amin" berjaya menggondol anugerah buku paling popular dalam Anugerah Buku Negara 2017. Selain menulis buku, Fattah juga mencuba bakat dalam bidang nyanyian lagu dengan lagu 'Wanita Terakhir' menjadi siulan ramai lelaki dan wanita. Walaupun berdepan kritikan ekoran suaranya yang dikatakan biasa-biasa saja, tak dapat dinafikan suara Fattah sebenarnya tidaklah seteruk yang digambarkan.

Dalam bidang sukan pula, Fattah Amin mempunyai kemahiran bermain bola keranjang, dengan ketepatan balingan yang mengagumkan. Fattah juga kerap bermain bola sepak futsal dalam posisi penyerang serta diakui cukup sukar untuk dikekang oleh mereka yang pernah berhadapan dengan beliau.

Selain bola sepak dan bola keranjang, Fattah juga sebenarnya mempunyai satu lagi kemahiran yang tidak ramai orang tahu. Fattah adalah seorang pesilat bagi pasukan Kuala Lumpur serta pernah bertanding dalam kejohanan silat peringkat kebangsaan. Walaupun sekadar menduduki tempat ketiga, pengalaman itu dipergunakan sepenuhnya untuk beliau menghayati watak yang bakal dibawakan dalam filem sejarah Mat Kilau arahan Syamsul Yusof.


Lelaki Ini Cipta Mesin Basuh Yang Mampu Buatkan Anda Kurus

Disebabkan jadual padat sama ada di tempat kerja atau di rumah, untuk meluangkan masa bersenam atau pergi ke gimnasium bukanlah sesuatu yang mudah malah dianggap sebagai sesuatu yang mustahil bagi sesetengah orang.

Dan jika anda tergolong dalam kumpulan ini yang sentiasa sibuk dan tak mempunyai masa untuk bersenam, kini anda tak perlu risau lagi. Satu ciptaan yang sangat menakjubkan telah dihasilkan untuk anda bersenam dan dalam masa yang sama membasuh pakaian anda.

Ciptaan ini adalah hasil buah fikiran seorang lelaki warganegara Filipina yang bernama Dandy Abdulmalik Vicentino, yang tinggal di Bandar Davao di Mindanao. Ciptaan ini menggunakan sistem mekanikal asas yang sangat ringkas, dengan menggabungkan basikal dan mesin basuh.

Dalam video yang dimuat naik di laman Youtube, Dandy menerangkan penggunaan bahan dalam ciptaannya. Menurut video tersebut, beliau mengitar semula basikal senaman terbuang dengan memasangkannya kepada mesin basuh.

Ia dilakukan dengan memasang getah pada tempat yang mana sepatutnya terletaknya roda hadapan, yang disambungkan dengan mekanisma putaran pada mesin basu.

Untuk menggunakan mesin basuh ini, pengguna harus mengayuh pedal basikal seperti mana basikal biasa. Kayuhan ini akan memutarkan roda hadapan basikal ini yang bersambung dengan mesin basuh. Dengan ini, kayuhan ini akan memutarkan mesin basuh yang membasuh pakaian anda.

Anda juga boleh mengayuh ke arah hadapan dan belakang, membolehkan anda memvariasikan aktiviti senaman. Ciptaan Dandy ini sangat ideal bagi mereka yang sangat sibuk untuk bersenam di gym.

Selain daripada dapat bersenam sambil membasuh pakaian, ada satu lagu ciri-ciri yang patut dipuji mengenai ciptaan kuasa pedal unik ini, iaitu dapat menjimatkan penggunaan elektrik rumah anda!

Hasilnya, anda memiliki jantung yang lebih sihat, badan yang cantik dan bil elektrik yang lebih rendah. Dandy menerima pujian dan reaksi positig daripada netizen yang melihat video ini memandangkan kos elektrik yang sangat tinggi ketika ini.

Ciptaan ini sangat sesuai bagi ibu-ibu yang mahu menguruskan badan!

Kita boleh mengambil contoh daripada ciptaan ini dengan tidak membuang barangan terpakai sebaliknya menggunakannya sebaik-baiknya bagi mengelakkan pembaziran.

Selama bertahun-tahun, terdapat ratusan ciptaan yang dicipta untuk mengubah cara hidup kita seperti ciptaan Dandy. Ciptaan-ciptaan ini menjadi bertambah baik dari permulaan penciptaan dan menjadikan hidup kita lebih selesa daripada sebelum ini.

Tidak ada ciptaan tunggal yang lebih penting daripada ciptaan lain, kerana mereka semua mempunyai kesan yang penting yang menyumbang kepada perubahan dan evolusi tamadun.

Walau bagaimanapun, banyak juga ciptaan yang telah menyumbangkan kepada kemalasan manusia zaman kini yang hanya mengharapkan mesin melakukan segala kerja asas dalam kehidupan.


Irritable Male Syndrome : 'PMS' Atau 'Mood Swing' Bagi Kaum Lelaki

Sekiranya anda sudah berkahwin atau mempunyai adik-beradik wanita, sudah pastilah anda menyedari akan ada masanya wanita-wanita dalam hidup anda menjadi sedikit berbeza.

Ada wanita yang menjadi terlebih garang, nampak nak makan orang, emua benda dia rasa tak kena dan bermacam lagilah perwatakan berbeza yang dapat dilihat, sekiranya dibandingkan dengan perwatakan asal seorang gadis yang ayu dan manja.

Perubahan itu kita gelarkan PMS atau postmenstrual syndrome, yang kerap berlaku sekiranya wanita sedang melalui satu tempoh kitaran haid sebelum darah haid dikeluarkan tubuh. Bagi perempuan, PMS adalah waktu di mana tubuh merasa tidak selesa, ditambah buah dada terasa sakit, rasa mual, pening dan sakit kepala, emosi tidak menentu dan kaki mudah kebas.

Boleh fahamlah kenapa ada wanita jadi mudah marah bila PMS. Yang lelaki ni pula persoalannya, kenapa kadang-kadang nampak macam ada PMS juga? Adakah lelaki pun ada waktu PMS? Ada.

Bagi kaum lelaki, memanglah tidak ada darah akan keluar daripada zakar. Sekiranya ada darah keluar daripada zakar, tolonglah cepat-cepat ke hospital dapatkan rawatan. Bagaimanapun menurut teori penyelidikan, lelaki pun sebenarnya mempunyai PMS mereka sendiri yang dinamakan IMS. IMS membawa makna 'írritable male syndrome'.

Kajian awal berkenaan IMS bermula pada tahun 2001 melalui penyelidikan yang dijalankan oleh Dr. Gerard Lincoln dari Scotland. Menggunakan kambing sebagai bahan penyelidikan, Dr. Gerard mendapati wujudnya pengaruh besar pada tabiat kambing tersebut bergantung dengan kenaikan dan penurunan kadar hormon testosterone kambing tersebut.

Ketika musim mengawan, kadar testosterone berada pada tahap tinggi yang menyebabkan semuanya jadi ok. Selepas selesai musim mengawan, kambing yang menjadi bahan kajiannya mula menunjukkan tanda-tanda mudah marah serta gemar mengamuk. Hasil kajian itu mewujudkan terma Irritable Male Syndrome buat pertama kali.

Teori IMS untuk lelaki kemudiannya diperkenalkan oleh Dr. Jed Diamond, seorang Doktor yang mempunyai 35 tahun pengalaman dalam bidang perubatan khas untuk kaum lelaki.

Kajiannya berdasarkan ujian klinikal, praktikal dan psikologi mendapati memang berlaku waktu-waktu di mana lelaki akan mengalami masalah ketidakseimbangan psikologi, khasnya bagi mereka yang berumur 30 tahun ke atas. Antara perubahan yang berlaku semasa IMS pada lelaki adalah hipersensitiviti, mudah kecewa, rasa bimbang serta mudah marah. Kajian Dr. Jed juga mendapati lelaki mengalami masalah kemurungan yang serius, namun selalunya tidak diendahkan.

Tanggapan popular menyebut PMS perempuan berlaku disebabkan perubahan hormon. Walaupun ini tidak pernah dapat dibuktikan secara konklusif, teori-teori yang ada menyokong pendapat ini. Bagi kaum lelaki pula, apa pula faktor pengawal IMS? Menurut Dr. Jed, lelaki juga sebenarnya dikawal oleh kitaran hormon yang menyebabkan lelaki mempunyai perubahan perwatakan berbeza daripada biasa.

Faktor terbesar yang dikatakan mempengaruhi tahap IMS seorang lelaki adalah kadar testosterone yang naik dan turun setiap empat ke lima jam setiap hari. Dr. Jed mendapati setiap lelaki mempunyai 'jam hormon' yang unik bagi setiap individu. Beliau juga melaporkan dikalangan 10,000 orang individu lelaki peserta kajian beliau, mereka mempunyai kadar testosterone lebih tinggi pada bulan November dan terendah pada bulan April. Faktor paling kuat mempengaruhi IMS pula dipercayai adalah kadar stres yang dihadapi lelaki itu setiap hari.

Dr. Jed menyatakan ada tiga cara bagaimana IMS boleh menjadi lebih kerap berlaku pada lelaki. Pertama, tabiat makan yang tidak terkawal sehingga menyebabkan kenaikan berat badan. Sekiranya seseorang mengalami penambahan berat badan, tubuh seorang lelaki akan menukarkan lebih banyak testosterone kepada estrogen (hormon utama wanita) yang akan menyebabkan tubuh seorang lelaki lebih kerap mencetuskan IMS.

Kedua, kadar stres yang tinggi dalam jangka masa yang kerap atau panjang akan menurunkan kadar testosterone seorang lelaki.

Yang terakhir, kadar hormon dalam badan kita yang berubah sekiranya kita mengambil ubat-ubatan tanpa kawalan atau nasihat doktor. Dr. Jed mengingatkan sebarang persediaan herba juga boleh mengubah hormon dalam badan seseorang lelaki walaupun diiktiraf selamat kerana diperbuat daripada bahan asli.

Menurut beliau, masalah paling besar dalam mengenalpasti masalah IMS adalah penafian yang dilakukan oleh individu lelaki, berpunca daripada sikap lelaki yang gemar meletakkan kesalahan pada bahu pihak lain.

Sekiranya anda mengenalpasti seseorang individu yang gemar menyalahkan pihak lain seperti menteri, ahli politik, majikan, pemandu lain, jiran dan lain-lain, perkara utama yang perlu dilakukan untuk beliau adalah membantu dia menyedari semua masalah itu, sebenarnya bukan berpunca daripada pihak lain semata-mata. Pasti ada punca yang datang daripada dirinya juga.

Corak kehidupan zaman sekarang hanya akan memperburukkan lagi tahap IMS pada lelaki, ada pandangan Dr. Jed. Lelaki zaman sekarang lebih mudah naik angin tentang sesuatu seperti keadaan jalan raya sesak yang perlu dihadapi setiap hari dan ini menjadi rutin harian kita.

Kehidupan zaman sekarang berlalu terlalu cepat, sehinggakan ramai individu khasnya lelaki tidak mampu melakukan adaptasi dengan sempurna. Ini menjadikan kita lebih mudah keliru dengan apa sebenarnya yang dimahukan. Apatah lagi ketika sudah berusia lebih 30-an. Ramai lelaki pada ketika itu sukar untuk mengenalpasti minat dan fokus mereka sehingga menyebabkan pencarian lelaki itu mampu menyebabkan rumahtangga atau keluarganya tergadai.

Konsep andropause, lawan menopause yang khas untuk perempuan kini semakin popular dan disebut sebagai antara penyumbang sebenar kewujudan lelaki-lelaki yang perasaannya mudah berubah-ubah, namun andropause lebih sesuai digunakan bagi lelaki sudah lewat usia.

Bagi orang lebih muda, perubahan-perubahan yang berlaku ini semuanya adalah disebabkan proses penuaan semulajadi yang tidak boleh dielakkan berlaku dan setakat ini IMS adalah teori yang cuba merungkai persoalan ini.

Apa yang penting adalah mengenal pasti ada atau tidak sindrom IMS dalam diri kita. Keberanian dan keterbukaan untuk bercerita sebarang perasaan negatif yang kita rasakan, merupakan antara langkah penting yang Dr. Jed Diamond syorkan pada semua lelaki.

Yang paling penting, elakkanlah daripada menyakiti hati orang lain hanya kerana kestabilan emosi kita terganggu. Cukuplah wanita tarik muka masam setiap kali datang bulan menanti tiba.


5 Nasihat Kehidupan Daripada Kisah Monkey D. Luffy

Bagi peminat anime, pastinya anda mengetahui siri One Piece. Siri anime ini mengisahkan tentang seorang remaja berusia 17 tahun yang bernama Monkey D. Luffy, yang mempunyai impian untuk berlayar di lautan, mengimpikan krew lanun sendiri, mencari harta tersembunyi iaitu "One Piece" dan menjadi raja lautan.

Walaupun ia hanya siri anime atau kartun, namun perjalanan kehidupan Luffy dalam One Piece banyak memaparkan situasi di mana kita boleh jadikan pedoman dan panduan dalam hidup. iluminasi.com ingin kongsikan dengan pembaca dan peminat anime ini 5 perkara yang boleh kita pelajari mengenai kehidupan daripada Monkey D. Luffy.

Luffy mula berlayar di usia 17 tahun. Beliau tidak mempunyai kapal lanun yang sebenar dan hanya menggunakan bot yang sangat kecil. Pemikiran yang biasa mungkin akan berkata, "Aku tak ada kapal lanun sebenar jadi aku tak boleh berlayar,". Tapi Luffy tak pernah peduli sama ada dia sedia untuk mula. Mentalitinya adalah setiap saat yang berlalu adalah saat yang dibazirkan untuk dia menjadi ketua lanun.

Kita tak pernah bermula dengan mempunyai segala yang kita perlu dalam mengejar matlamat, tapi ini tak bermakna kita tak boleh bermula. Rasa takut memainkan peranan penting dalam membuatkan kita tak memulakan sesuatu kerana terlalu banyak perkara bermain di minda. "Bagaimana kalau aku gagal?", "Adakah ini keputusan yang betul?".

Memang ia menakuktkan tetapi anda harus berani dan yang paling penting adalah nikmati setiap perjalanan hidup! Anda tak akan pernah sampai ke destinasi jika anda tak pernah bermula!

Semakin anda tonton siri ini anda akan perasan corak di mana Luffy secara peribadi merekrut anggota untuk menjadi anak kapal yang mana mereka enggan untuk menyertai pengembaraannya. Luffy akan mengubah fikiran mereka dengan tindakan dan keupayaannya mengotakan janji.

Dia tidak banyak berjanji tetapi Luffy sanggup melakukan apa sahaja bukan untuk dirinya sahaja tetapi pasukannya. Dia hidup untuk melindungi rakan-rakannya. Adalah mudah untuk mempercayai seseorang yang sanggup berkorban apa saja untuk anda.

Keperibadian menyendiri yang dimiliki Luffy tiada lagi apabila tiba masa untuk menunaikaan janjinya dan itu yang disedari anak kapalnya. Kotakan janji anda dan segalanya pasti mengikut apa yang anda rancangkan.

Sebagai lanun yang berlayar di lautan luas dan meneruskan pengembaraan yang jauh, sudah tentu anda akan berhadapan dengan masalah dan kesukaran. Monkey D. Luffy sendiri berhadapan dengan masalah, namun dia langsung tak ambil peduli.

Dia adalah lambang kepada "go with the flow", apa sahaja yang mendatang akan dihadapi dengan sebaiknya. Dia suka bergurau dan fikir tentang hidangan makanan seterusnya tanpa mempunyai rasa risau mengenai situasi yang bermasalah.

Sikap seperti ini sebenarnya banyak membantu dalam memberikan keyakinan kepada dirinya sendiri. Kita semua pernah berhadapan dengan masalah tapi semakin kurang kita berfikir mengenai perkara yang bukan dalam kawalan kita, semakin tenang kita akan rasa.

Otak akan menjadi lebih jelas dan tenteram. Kita akan mampu fokus dalam perkara yang lebih besar dan penting. Jadi, teruskan berusaha atas apa yang anda boleh berikan kesan dan jangan fikir perkara yang di luar jangkauan anda.

Luffy melihat dunia dari sudut pandangan remaja. Dunianya sangat mudah dan ringkas. Makanan, rakan, pengembaraan dan impian. Adakah ia tidak bagus? Perkara ini boleh dibahaskan. Dunia One Piece penuh dengan kejatahan, rasuan dan banyaak lagi. Luffy adalah seorang yang berfikiran mudah yang boleh membawa keburukan tapi ia membuatkannya mampu untuk mengendalikan ujian dalam hidup dengan lebih baik daripada orang biasa.

Dia cuba untuk melihat kebaikan dalam diri setiap orang. Luffy tahu bahawa kejahatan itu wujud tapi dia melihatnya sebagai halangan yang akan diuruskan apabila berhadapan dengannya.

Dia tak pernah menyebut berkenaan dengan harta, kekayaan dan apa-apa yang materialisitik. Hidup yang dijalani sangatlah mudah dan mengelakkan perkara yang rumit. Kesederhanaan adalah lebih baik daripada kita hidup dengan menyembah perkara-perkara ini.

Kita sendiri yang membuatkan hidup kita kompleks daripada cinta hinggalah ke rasa hormat. Apabila anda hidup dalam kesederhanaan, barulah nikmat hidup itu lebih dirasakan.

Ke mana sahaja yang Luffy pergi pasti akan bertemu dengan ramai orang dan menjadikan mereka sebagai teman. Dalam siri ini amat jelas bahawa Luffy seorang yang mesra tapi itu tak membuatkan anda boleh menyertai krewnya.

Terdapat situasi di mana Luffy sanggup berhadapan dengan risiko dan mempertaruhkan nyawa untuk orang yang tak dikenali yang baru ditemui tetapi dia tak pernah menawarkan kepada mereka untuk naik ke kapalnya selepas itu.

Ada pepatah yang mengatakan "Pilihlah kawan yang boleh menjadikan anda seorang yang lebih baik," dan inilah yang dilakukan oleh Monkey D. Luffy. Mereka yang diambil menjadi krewnya mempunyai kemahiran tertentu yang boleh dipelajarinya daripada seorang doktor, tukang masak dan juga pemandu arah.

Semua orang dalam krewnya memanfaatkan tujuan keseluruhan. Dalam realiti kehidupan, kita akan bertemu dengan orang yang baik setiap masa tapi tak semetinya mereka bermanfaat dalam hidup kita.

Ia tak menjadikan  anda seorang yang jahat apabila anda bertemu dengan orang baik tapi anda tak jadikan mereka sebahagian daripada hidup anda. Tak salah untuk ada kenalan tapi anda harus benar-benar memilih siapa yang patut ada di sekeliling anda.

Jika orang di sekeliling anda tak mampu membantu anda menjadi lebih baik, apa fungsi mereka?


6 Spesis Hidupan Tahan Lasak Yang Masih Hidup Walaupun Membeku

Siapa sangka bumi ini terdiri daripada pelbagai jenis makhluk, daripada sekecil-kecil mikrob kepada sebesar-besar gorilla. Ada yang makan daging, ada yang makan rumput, dan ada yang tahan panas, ada yang tahan sejuk.

Terdapat banyak haiwan yang mampu bertahan dalam suhu melampau, namun haiwan apakah dalam pengetahuan anda yang mampu hidup walaupun badan membeku?

Anak kura-kura jenis ini selalunya dijumpai di habitat air tawar di Amerika dan Kanada, mempunyai lebih daripada satu helah untuk menghadapi keadaan sejuk melampau. Kebanyakan helah ini masih tidak difahami oleh saintis sehingga kini. Spesis anak kura-kura ini digelar sebagai 'supercooling superstars of the vertebrate world' kerana kebolehan mengekalkan suhu cecair dalam badan pada kadar bawah kosong.

Haiwan ini juga berupaya bertahan dalam keadaan separa beku, mampu hidup walaupun sejumlah besar air membentuk di dalam tisu badan mereka. Respon kura-kura ini kepada cuaca sejuk bergantung kepada keadaan persekitaran sarangnya.

Pada musim sejuk ekstrem di Alaska, kumbang Upis mampu bertahan suhu serendah -73°C. Pada suhu -28°C, serangga berkulit keras ini membeku, namun ia berupaya meneruskan hidupnya dalam keadaan tersebut kerana badannya menghasilkan sejenis gula anti-beku yang dikenali sebagai xylomannan.

Bahan ini sebenarnya tidak menghalang proses pembekuan, sebaliknya ia melambatkan pembentukan ais serta memastikan proses pembekuan tidak terlalu melampau yang boleh menyebabkan sel kumbang spesis berkenaan rosak.

Kerap kali ditemui di kebanyakan kawasan sejuk, termasuklah Artik, banded woolly bears merupakan larva kepada seekor spesis rama-rama iaitu Isabella tiger moth. Seperti kebanyakan ulat bulu lain, serangga kecil berbulu ini menghabiskan kebanyakan masanya memakan daun-daun hijau sebelum berubah menjadi pupa.

Berbanding ulat bulu lain, serangga ini sangat unik kerana ia hidup dalam keadaan beku selama 90% hidupnya. Kebolehan bertahan dalam cuaca sejuk melampau di Artik ini adalah disebabkan kewujudan bahan cryoprotectant yang terhasil di dalam tisunya, memberikan perlindungan optimum.

Tidak seperti ulat bulu lain di seluruh dunia, wooly bears di Artik tidak terus berubah menjadi pupa selepas tamatnya musim sejuk. Sebaliknya, ia mampu meneruskan hidup dalam keadaan ulat bulu sehingga usia 13 tahun dalam keadaan sejuk dan cair.

Katak kayu spesis Rana sylvatica ini antara yang paling tahan lasak dalam cuaca sejuk beku. Secara literal, haiwan ini masih hidup walaupun membeku hampir sepenuhnya, dengan jantung, otot dan pergerakan pernafasan terhenti. Otak yang membeku tidak membunuh katak ini.

Apabila tiba musim bunga, katak beku tersebut mencair dan meneruskan kehidupan seperti biasa. Kes kryogenik ini sangat menarik dan boleh berlaku kerana katak spesis ini mempunyai sejenis gula anti beku di dalam badannya.

Makhluk bernama Tardigrade ini turut dikenali sebagai water bear atau moss piglet. Ia mungkin kecil, kurang daripada 1mm panjang, namun ia sejenis hidupan yang boleh dikatakan sebagai kalis mati. Sesetengah spesis Tardigrade boleh bertahan dalam suhu serendah -273°C. Ia juga mampu hidup apabila direbus, dipanaskan dalam mikrowave, terdedah kepada tekanan melampau dan diletakkan di ruangan vakuum di angkasa lepas.

Apakah rahsianya? Ada yang berkata bahawa Tardigrade ini adalah jenis hidupan angkasa, namun sesetengah para saintis berpendapat bahawa hidupan kecil ini mendapat perlindungan melalui sejenis keadaan yang dipanggil cryptobiosis.

Menariknya tentang hidupan ini, ia masih hidup walaupun tertimbus sedalam 3 kilometer di dalam kepingan ais di Greenland selama 120,000 tahun. Apabila saintis memperolehi kepingan ais daripada tapak glasier di Greenland, mereka menemui spesis ini pada ais tersebut. Mereka menghidupkan semula mikrob berkenaan dengan memanaskannya secara perlahan.

Bukankah sangat menarik ciptaan Tuhan, daripada sebesar-besar bintang dan alam semesta, kepada sekecil-kecil bakteria yang mampu hidup selama ribuan tahun.


Sejarah Bagaimana Popcorn Menjadi Makanan Wajib Menonton Wayang

Bau yang sangat harum dan sedap. Kunyahan yang sangat rangup. Rasa mentega yang sangat lazat dihujung lidah.

Apa lagi kalau bukan rasa bertih jagung yang sangat enak, yang mana semua orang akan terbau-bau dan terbayang ketika menonton filem di pawagam.

Namun, pernah tak anda terfikir mengapa ia menjadi satu budaya untuk kita makan bertih jagung apabila menonton wayang di pawagam?

Memanglah sebab ia dijual sebelum memasuki pawagam, namun ada sejarah disebalik penjualan bertih jagung yang kini terdapat di hampir semua pawagam di seluruh dunia.

Popcorn adalah sangat snek yang saangat popular di pameran dan karnival pada pertengahan tahun 1800-an. Pembekal jalanan mampu menghasilkan snek ini dengan mudah dan dijual di tepi jalan apabila mesin pembuat bertih jagung yang berkuasa stim pertama dihasilkan pada tahun 1885.

Namun, pemilik panggung wayang ketika itu seboleh-bolehnya tidak mahu ada kena mengena dengan snek ini. Mereka berusaha sedaya upaya menjaga taraf supaya penggunaan nama eksklusif "teater" tidak tercemar.

Bagi pemilik panggung wayang, mereka tidak mahu dikaitkan dengan makanan yang bising apabila dikunyah dan menyebabkan kawasan panggung bersepah ketika tayangan berlangsung.

Ia membuatkan panggung wayang kelihatan murah sedangkan mereka mensasarkan golongan celik huruf dan berpendidikan tinggi untuk datang ke panggung wayang mereka.

Dan pada tahun 1927, filem bukan lagi untuk golongan elit sahaja. Orang ramai mula mengunjungi pawagam sebagai sebahagian daripada aktiviti hiburan.

Kebetulan, ketika itu berlakunya Great Depression (keruntuhan ekonomi dunia yang sangat teruk) dan Amerika mahukan dan memerlukan hiburan yang murah yang mampu membantu mereka keluar daripada realiti sebenar kehidupan yang teruk ketika itu.

Disebabkan snek ini dihasilkan dengan kos yang murah, ia juga dijual pada harga yang murah iaitu sekitar 5 hingga 10 sen bagi setiap beg.

Ini memberikan peningkatan populariti snek ini ketika Great Depression yang mana orang ramai membelanjakan wang ke arah produk yang murah seperti bertih jagung dan tiket wayang, dua industri yang saling membantu.

Walaupun ketika itu bangunan panggung wayang tidak dilengkapi dengan alatan untuk menghasilkan bertih jagung, penjual-penjual jalanan dengan pantasnya mengambil peluang untuk menjual secara terus kepada pelanggan.

Penjual kemudiannya mula menjual bertih jagung di luar kawasan bangunan panggung wayang membolehkan mereka memperoleh pendapatan berganda daripada pembelian oleh orang yang lalu-lalang dan pengunjung yang ingin menonton filem.

Secara tak sedar, penjualan bertih jagung merebak di merata-rata tempat. Penjual-penjual akhirnya diberikan kebenaran untuk menjual snek ini di lobi-lobi panggung secara terus, dengan sedikit bayara kepada pemilik.

Melihatkan sambutan yang sangat menggalakkan terhadap penjualan snek ini, pemilik panggung akhirnya mengambil kesempatan dengan tidak lagi membenarkan penjual jalanan berniaga, sebaliknya mereka menjual bertih jagung ini sendiri.

Pemilik yang enggan mengikut trend berhadapan dengan masalah besar kerana snek murah ini mendapat permintaan yang sangat tinggi. Malah, seorang pemilik panggung wayang telah menurunkan harga tiket wayang hanya kerana ingin menggalakkan orang ramai datang membeli bertih jagung.

Bagi pemilik-pemilik ini, satu-satunya cara untuk bertahan adalah ketika Great Depression adalah dengan memberikan apa yang orang ramai mahukan.

Sejak itu, trend ini diteruskan sehingga kini di mana bertih jagung menjadi makanan wajib bukan sahaja bagi mereka yang menonton wayang di pawagam, tetapi juga mereka yang menonton filem di rumah dan bagi mereka yang sedang membaca komen-komen yang penuh drama di post-post kontroversi di Facebook.


Apa Akan Terjadi Sekiranya Oksigen Hilang Selama 5 Saat Dari Bumi?

Artikel sebelum ini ada membincangkan tentang kesan yang bakal berlaku sekiranya atmosfera bumi tiba-tiba dipenuhi 100% oksigen. Kali ini, penulis membuat sedikit 'twist' dengan menulis artikel tentang kesan kehilangan oksigen untuk tempoh yang singkat.

Ketiadaan oksigen bermaksud jumlah zarah di udara berkurangan, menyebabkan cahaya matahari tidak dapat memantul dan akibatnya, langit akan kelihatan gelap, hampir hitam sebenarnya. Secara asasnya, cahaya tetap sampai ke permukaan bumi, namun ianya kelihatan seolah-olah dipancarkan daripada satu sumber, berbanding apa yang kita biasa lihat di mana sinaran matahari akan tersebar dari seluruh arah.

Kerak bumi bukan pejal semata-mata, ianya turut terkandung 45% komponen oksigen di dalamnya. Jadi, tanpa sebahagian besar kandungannya, kerak bumi akan kehilangan struktur yang selama ini menjadi sokongannya. Tanpa oksigen, kerak bumi akan runtuh dan kita akan jatuh ke dalam lapisan mantel bumi yang amat panas.

Ozon adalah sejenis gas yang melindungi kehidupan di bumi daripada sinaran UV matahari yang berbahaya daripada memasuki lapisan troposfera. Ozon ini membentuk sebuah lapisan yang menapis sinaran UV. Gas ozon terdiri daripada molekul oksigen semata-mata (ozon = O3). Tanpa oksigen, tiadalah gas dan lapisan ozon, maka kehidupan di bumi ibarat hidup di dalam pembakar roti, panas yang amat.

Manusia akan kehilangan kira-kira 21% tekanan udara serta merta, kesannya ibarat kita melompat daripada gunung yang 2000 m tingginya, lebih kurang separuh daripada ketinggian Gunung Kinabalu. Abaikan kesan fizikal kepada badan dan fokuskan hanya kepada telinga. Sekiranya ini berlaku, manusia akan mengalami barotrauma.

Barotrauma adalah kecederaan yang berlaku kepada dalaman telinga apabila berlaku perubahan tekanan udara secara ketara. Contohnya, ia berlaku ketika aktiviti menyelam laut dalam, atau ketika menaiki kapal terbang, kita rasakan seolah-olah terlinga kita tersumbat. Tanpa oksigen, kita akan mengalami barotrauma, namun pada skala yang berlipat ganda lebih besar. Kemungkinan besar manusia akan kehilangan deria pendengaran.

Air terdiri daripada 2 komponen, iaitu 2 bahagian hidrogen dan satu bahagian oksigen (1/3). Tanpa 33% oksigen, air hanya akan wujud sebagai gas hidrogen. Gas hidrogen, yang merupakan gas paling ringan antara semua elemen kimia, akan naik ke lapisan atas troposfera dan akhirnya keluar ke angkasa. Tanpa oksigen walaupun hanya selama 5 saat, Bumi berpotensi berubah menjadi sebuah planet yang hanya terdiri daripada padang pasir yang gersang.

Semua kereta yang menggunakan bahan bakar yang bergantung kepada enjin pembakaran dalaman akan berhenti serta merta, kerana ketiadaan oksigen bermakna proses pembakaran akan menjadi mustahil. Kita juga akan dapat lihat kapal terbang, helikopter dan kapal angkasa jatuh daripada langit atas sebab yang sama.

Sebab utama mengapa bahan logam tidak melekat apabila bersentuhan adalah kerana ianya mempunyai suatu lapisan oksida. Dalam keadaan vakuum, bahan logam akan terkimpal tanpa fasa cecair perantaraan. Prinsip yang sama digunakan bagi tujuan kimpalan sejuk (cold welding).

Dalam proses ini, bahan logam diletakkan di dalam vakuum tanpa kehadiran oksigen bagi memudahkan kimpalan logam untuk berlaku. Tanpa oksigen, bahan logam yang diletakkan bersentuhan akan terkimpal secara semula jadi.

Oksigen memainkan peranan yang sangat penting sebagai 'pengikat' dalam struktur konkrit, dan tanpa elemen ini, sebatian konkrit akan kehilangan ketegaran dan kekukuhan. Bangunan konkrit akan runtuh serta merta tanpa oksigen walaupun hanya dalam 5 masa saat.

Oksigen memainkan peranan yang sangat penting dalam kehidupan manusia, haiwan, pokok dan segala yang ada di dalam bumi. Oksigen bukan sahaja diperlukan untuk proses pernafasan, namun ianya turut diperlukan untuk pelbagai sebab lain. Tuhan telah menciptakan segalanya pasti bersebab.


Sejarah dan Asal-Usul Tuala Wanita

Wanita zaman kini semakin lama semakin terbuka untuk berbicara berkenaan 'datang bulan.' Di Malaysia khasnya, iklan-iklan memaparkan wanita beraksi aktif dalam iklan tuala wanita sudah menjadi satu perkara yang biasa.

Stigma tentang datang bulan ini semakin lama semakin menghilang kerana kesedaran orang ramai tentang kitaran haid wanita semakin meluas. Masyarakat kita kini lebih menghormati dan memahami apa yang perlu dilalui setiap orang wanita, setiap bulan. Ketidak selesaan dan ada kalanya kesakitan yang dialami sudah menjadi satu topik yang semakin terbuka untuk dibincangkan dalam mendidik masyarakat.

Peranan tuala wanita dalam hidup seorang wanita sebenarnya amat besar. Penciptaan tuala wanita merupakan satu ciptaan yang benar-benar membantu pergerakan wanita zaman moden. Tahukah anda sejarah tuala wanita?

Sejarah paling awal yang menceritakan tentang penggunaan sebarang bentuk kain atau penyerap darah haid, menurut kajian barat disebutkan sudah wujud pada tahun kurun ke empat.

Seorang wanita yang tinggal di Alexandria (Mesir sekarang) semasa diperintah oleh Empayar Rom bernama Hypatia. Hypatia adalah tokoh kepada masyarakat di situ. Kerja Hypatia dalam bidang matematik merupakan antara rekod paling awal yang menunjukkan penglibatan wanita dalam jurusan dan beliau juga bertugas sebagai guru yang mengajar ilmu falsafah dan astronomi.

Dikatakan Hypatia mempunyai wajah yang menawan yang membuatkan ramai terpesona. Menurut sejarah, Hypatia mempunyai seorang peminat yang gemar mengganggunya. Semasa sedang mengajar, lelaki tersebut datang untuk memikatnya membuatkan Hypatia merasa jelik. Cubaan untuk menghalau lelaki itu dengan muzik, tidak berhasil.

Akhirnya, semasa lelaki tersebut datang mengganggunya lagi, Hypatia pun membaling kain yang digunakan olehnya untuk menahan darah haid yang membuatkan lelaki itu terkejut, kerana tidak menyangka wanita secantik Hypatia berdarah seperti itu.

Kisah Hypatia berakhir dengan tragedi. Berikutan pengaruhnya pada masyarakat Alexandria ketika itu, Hypatia menjadi sasaran mudah puak penganut Kristian yang mahu memperkukuhkan agama mereka di situ. Hypatia dituduh sebagai seorang pengamal ajaran Pagan dan mengamalkan pemujaan syaitan.

Akhirnya pemimpin-pemimpin Kristian yang baru naik dan takut akan kedudukan Hypatia, mengarahkan Hypatia dibunuh. Sedang dalam perjalanan pulang, Hypatia diculik lalu dibawa ke gereja dan dibogelkan. Tubuh Hypatia diketuk dan diseret ke tengah pekan, sebelum tubuhnya yang sudah tidak bernyawa dibakar.

Kisah Hypatia membuktikan masyarakat zaman dahulu menggunakan kain sebagai penyerap darah haid. Ada juga pendapat yang menyebut wanita zaman dahulu mempunyai kitaran haid yang berbeza berbanding wanita zaman sekarang, ekoran purata berat badan yang berbeza serta memulakan kitaran haid pada usia lebih awal yang berakhir pada usia lebih muda.

Dikatakan juga budaya masyarakat dahulukala yang mementingkan peranan wanita sebagai ibu secara eksklusif memendekkan tempoh haid wanita, selain keperluan untuk menyusu anak menghentikan kitaran haid.

Banyak kajian mendapati wujudnya bermacam jenis cara yang diamal wanita zaman dahulu dalam menyerap darah haid. Ada yang menggunakan rumput, kulit arnab, kain perca seperti Hypatia dan bermacam jenis objek yang dirasakan mampu mengawal jumlah darah yang ada.

Selain itu, rumah khas untuk mengasingkan wanita yang sedang haid diwujudkan dalam budaya sesetengah masyarakat dan ada juga yang sebenarnya masih mengamalkan amalan ini. Masyarakat China zaman dahulu pula menggunakan kain yang diletakkan pasir di dalamnya lalu diikat ketat. Pasir itu akan bertindak sebagai penyerap darah dan kain itu akan dibasuh untuk digunakan semula.

Populariti tuala wanita guna semula semakin berkembang. Wujud satu ciptaan yang mirip dengan apron akan dipakai oleh wanita pada kurun ke 19 sebelum ciptaan itu diperbaiki menjadi satu alat berbentuk tali pinggang yang dikenali sebagai 'menstrual belt' pada abad ke 19.

Alat ini membolehkan wanita meletakkan penyerap yang mereka rasakan selesa untuk digunakan dan kebiasaannya, penyerap itu akan dibasuh semula. Namun rekaan berbentuk tali pinggang ini kurang selesa kerana penyerap yang diletak mudah bergerak, jadi kaum wanita zaman tersebut menggunakan gam untuk mengelakkannya bergerak.

Idea untuk melekatkan tuala wanita inilah yang menjadi asas kepada ciptaan tuala wanita pakai buang zaman moden. Cubaan untuk mengkomersialkan tuala wanita pada zaman itu sudah pun dimulakan dengan sejenis produk bernama Southall pad dilancarkan. Selain itu syarikat Johnson and Johnson juga mengeluarkan produk mereka sendiri yang dinamakan Lister Towel yang disarankan menggunakan Lister Belt sebagai pengikatnya.

Hanya selepas tamat perang dunia pertama tuala wanita yang lebih mirip dengan tuala wanita yang kita kenal dicipta. Semuanya berpunca daripada jururawat di Perancis yang perlu merawat askar yang cedera, mendapati 'sanitary pad' yang digunakan bagi menyerap darah tentera, amat berkesan untuk digunakan sebagai penyerap darah haid mereka. Selain itu harganya juga murah serta tidak lagi perlu digunakan semula.

Selepas menyedari praktikaliti menggunakan 'sanitary pad', syarikat-syarikat seperti Johnson & Johnson dan Kimberly-Clark mula mengeluarkan produk mereka sendiri menggunakan bahan yang sama dengan bahan di dalam 'sanitary pad' tentera namun reka bentuknya tetap mirip dengan tali pinggang yang perlu dipakai wanita zaman tersebut.

Hanya pada tahun 1970-an, produk komersial pertama tuala wanita yang mempunyai pelekat sendiri dikeluarkan menandakan berakhirnya era wanita perlu memakai tali pinggang atau alat untuk mengikat tuala wanita, ketika datang bulan.

Pada era inilah syarikat-syarikat mula bereksperimen dengan bentuk tuala wanita dan 'sayap' yang terdapat pada tuala wanita zaman sekarang, diperkenalkan dalam era ini.

Pengiklanan terhadap tuala wanita juga berubah pada era 80-an. Oleh kerana tuala wanita tidak lagi sukar untuk dipakai, syarikat pengeluar mula berani mengiklankan produk tuala wanita sebagai satu cara memudahkan wanita kekal aktif dan mampu bersukan setiap masa.

Sejak zaman tersebut sehingga kini, tidak banyak perubahan dilakukan pada tuala wanita. Hanya penambah baikan minima seperti perbezaan saiz dan ketebalan yang membantu keselesaan wanita diperkenalkan.

Walaupun kita sudah melihat secara ringkas sejarah dan evolusi tuala wanita, jangan terkejut pula sekiranya anda diberitahu masih ada kumpulan-kumpulan wanita di sesetengah negara, yang masih terpaksa mengamalkan penggunaan alat yang tradisional ataupun primitif semasa haid.

Sebagai contoh, wanita di sebuah kampung di Amritsar, India masih lagi mengamalkan penggunaan stoking yang diisi dengan pasir, sebagai penyerap darah haid berikutan ketiadaan wang untuk membeli produk tuala wanita.

Ekoran tindakan mereka itu, ramai wanita di sana yang mengalami masalah jangkitan kuman pada bahagian sulit kerana tidak ada pilihan lain. Ketiadaan sistem pembentungan yang baik juga sedikit sebanyak merumitkan lagi keadaan wanita di kampung mereka.

Janganlah ingat di India saja keadaan sebegitu berlaku. Kajian di United Kingdom menunjukkan, seorang daripada sepuluh wanita berumur 14 hingga 21 tahun di sana, tidak mampu membeli tuala wanita.

Wanita-wanita kurang berkemampuan di Malawi khasnya golongan pelajar, mengambil jalan untuk ponteng sekolah kerana tidak berkemampuan membeli tuala wanita berikutan harganya yang tinggi. Bagi mereka yang memberanikan diri, mereka masih lagi menggunakan kain perca yang diletakkan di dalam seluar dalam sebagai penyerap.

Tuala wanita pada zaman sekarang, bukan lagi satu barang eksklusif dan kini sudah menjadi satu barang keperluan majoriti wanita. Sedih mengenangkan dalam era zaman moden ini, masih ada yang tidak ada akses kepada tuala wanita. Di United Kingdom, persatuan guru peringkat kebangsaan melalui seorang wanita British bernama Hanna Morrison, sudah pun memulakan kempen bagi pihak sekolah menyediakan tuala wanita disemua sekolah secara percuma bagi kemudahan pelajar yang kurang berkemampuan.

Adakah gerakan sama perlu dilakukan di negara kita? Apa pendapat anda?


Gambar X-Ray 17 Haiwan Yang Sedang Bunting Atau Mengandung

Pasti anda tidak pernah melihat imej x-ray 17 ekor haiwan ketika mereka sedang bunting. Mungkin artikel ini akan membuatkan anda berfikir betapa indahnya dunia semulajadi dan segala yang ada di dalamnya. Terima kasih kepada teknologi harini, kita dapat melihat bayi-bayi haiwan ini ketika mereka masih di dalam perut.

Tempoh Guinea Pig hamil adalah sekitar 65 hari. Guinea Pig betina selalunya mula mencapai tahap kematangan seksual dalam tempoh 3 hingga 4 minggu selepas dilahirkan.

Boa ini berbeza daripada ular sawa walaupun daripada fizikalnya seakan sama. Perbezaan ketara antara keduannya adalah boa melahirkan (beranak) manakala ular sawa (Python) bertelur. Boa betina berupaya melahirkan sehingga 60 ekor anak dalam satu-satu masa.

Tempoh kehamilan chinchilla adalah selama 111 hari, lebih lama berbanding kebanyakan roden (keluar hamster, tikus, etc). Disebabkan tempoh kehamilan yang lama, chinchilla dilahirkan dengan fizikal yang berbulu penuh dan mata sudah terbuka.

Kelawar terkenal sebagai binatang yang terbang dalam kawanan (kumpulan) dan kerap kali melakukan akrobatik udara sebagai ritual reproduksi. Bayi kelawar dalam bahasa Inggeris dipanggil sebagai pups, dan mereka ini selalunya akan dijaga dengan bantuan daripada ibu-ibu kelawar yang lain.

Walaupun kebanyakan spesis cicak adalah daripada yang jenis oviparous, yakni bertelur dengan meletakkan telur dalam cengkaman, namun cicak pokok spesis ini adalah ovoviviparous, yakni telur menetas di dalam badan.

Spesis Chameleon yang oviparous akan mengeluarkan telur antara tempoh 3 hingga 6 minggu selepas hubungan seksual. Chameleon betina akan mengorek sebuah lubang dengan kedalaman antara 10 hingga 30 cm bagi memeram telur-telurnya.

Raccoon betina selalunya akan melahirkan 1 hingga 6 bayi pada suatu-suatu masa. Bayi raccoon berada dalam keadaan buta dan pekak selama 3 minggu selepas ia dilahirkan. Ibu raccoon akan menjaga bayinya sehingga selepas musim sejuk yang pertama.

Monyet adalah keluarga bahagia, di mana ibu dan ayah akan bergelak dan bermain bersama anak-anak. Tempoh kehamilan monyet bergantung kepada jenis-jenisnya. Bagi jenis Rhesushesus adalah selama 164 hari, manakala Patas adalah selama 167 hari.

Secara purata, anak rusa mempunyai kira-kira 300 bintik, yang membolehkan mereka untuk menyamar bagi mengelakkan diri daripada serangan pemangsa. Rusa betina akan menjilak anak-anaknya bagi meninggalkan bau badan supaya ia dapat mengesan mereka.

Sekiranya suhu badan seekor anjing betina menurun, ianya adalah petanda bahawa ia sudah bersedia untuk menjalani proses kelahiran. Seperti manusia, anjing juga akan mengalami morning sickness.

Anak kucing sentiasa dilahirkan dengan mata biru. Warna akhir mata mereka hanya ditentukan beberapa bulan selepas dilahirkan. Secara purata, tempoh kehamilan kucing adalah sekitar 64 hari. Kucing yang hamil mempunyai puting bengkak yang berwarna merah jambu.

Ini sudah pasti bukan x-ray namun imej melalui ultrasound dengan tambahan outline supaya bayi ikan jerung lebih jelas kelihatan.

Ketika proses reproduksi berlaku, kedua-dua hawk jantan dan betina akan memegang antara satu sama lain di udara dan membiarkan diri jatuh secara freefall ke tanah. Sesetengah hawk adalah monogami (satu pasangan), yakni mereka akan melakukan hubungan intim dengan pasangan yang sama seumur hidup mereka.

Tempoh burung kiwi bunting adalah selama 3 minggu, sebelum mereka bertelur. Burung kiwi jenis Great Spotted hanya menghasilkan sebiji telur dalam satu-satu musim pembiakan. Telur kiwi adalah antara telur yang paling besar jika dilihat dari segi ratio telur kepada badan, berbanding burung-burung lain.

Bolehkah anda melihat bayi-bayinya? Pogona mempunyai jangka hayat hidup antara 8 hingga 9 tahun, sekiranya tidak dimakan pemangsa. Sekiranya dijaga sebagai haiwan peliharaan, mereka mampu hidup antara 10 hingga 12 tahun. Dengan jagaan yang rapi, mereka boleh hidup sehingga usia 14 tahun.

Seperti ikan jerung, imej ini bukannya discan melalui x-ray, sebaliknya melalui ultrasound. Gajah mempunyai tempoh kehamilan paling lama antara semua hidupan mamalia, iaitu selama lebih kurang setahun setengah. Ada di antara spesis gajah Afrika dan Asia yang hamil selama hampir 2 tahun, iaitu selama 22 bulan secara tepat.

Untuk bertelur, ibu penyu akan pulang ke pantai yang sama tempat mereka dilahirkan. Telur-telur ini sebenarnya bukanlah produk daripada satu bapa sahaja, namun produk bersama beberapa ekor penyu jantan bagi memastikan kepelbagaian genetik. Proses pengeraman telur boleh mengambil masa antara 45 hingga 75 hari.


5 Hujah Sains Mengapa Anda Tak Perlu Mandi Setiap Hari

Artikel ini bertujuan sebagai perkongsian ilmu sahaja dan bukannya untuk menggalakkan anda berkelakuan sedemikian. Sekiranya anda rasa sesuai dengan diri anda, mungkin anda boleh cuba. Penulis sendiri lebih selesa mandi setiap hari kerana penulis mudah peluh. Teruskan membaca untuk mengetahui mengapa sains tidak menggalakkan mandian yang kerap.

Adakah anda ke gym setiap hari hari atau bekerja di kilang bahan kimia? Jika jawapannya ya, anda perlu mandi setiap hari. Anda sebaliknya, anda mungkin tidak sekotor yang anda bayangkan. Menurut seorang pembantu professor perubatan bahagian dermatologi di University of California San Diego School of Medicine, kulit manusia mempunyai cara dan mekanisma tersendiri bagi membersihkan permukaannya.

Menurut Genetic Science Centre daripada University of Utah, mandian secara berlebihan boleh merosakkan mikrobiome manusia, iaitu sebuah koleksi bakteria, virus dan mikrob lain yang hidup dalam dan atas badan kita. Koleksi mikroorganisma ini penting untuk kesihatan manusia dan universiti berkenaan ada menyebut bahawa gangguan terhadap ekosistem mikrobial boleh menyebabkan kita terkena penyakit. Akibatnya, sistem imunisasi, penghadaman dan jantung boleh merana.

Kajian yang dilakukan terhadap masyarakat di Kampung Yanomami, Amazon mendedahkan bahawa mereka mempunyai komuniti mikrob yang tinggi dalam kulit mereka. Kesimpulan kajian berkenaan menunjukkan bahawa westernisation atau pemodenan melalui penggunaan shampu dan sabun memberi kesan negatif kepada kepelbagaian mikrobiome yang ada pada manusia. Namun, kajian ini gagal memaklumkan berapa kerap sepatutnya manusia mandi.

Basuhan rambut setiap hari akan mengeluarkan minyak semulajadi yang ada pada bahagian berkenaan, membuatkan rambut manusia kelihatan kusam, kering dan bergulung. Menurut Andrea L. Hayden, Director of the International Association of Trichologists, rambut manusia harus dibasuh paling kerap 2 kali seminggu, terutamanya jika anda mempunyai rambut yang halus, lemah atau rosak. Pada hari rambut tidak dibasuh, gunakan pelembap rambut bagi penjagaannya.

Mandian air panas yang lama dan kerap boleh menyebabkan kulit menjadi kering dan mengupas. Air suam dan panas berupaya mengeluarkan minyak semulajadi daripada kulit manusia. Minyak ini berfungsi melindungi kulit dan memastikan ianya sentiasa lembap dan sihat. Menurut WebMD, iaitu sebuah laman sesawang yang boleh dipercayai dengan maklumat berkaitan kesihatan manusia, mandian harus dilakukan kurang daripada 10 minit sekiranya dilakukan setiap hari, dan elakkan menggunakan air suam atau panas.

Mandian yang menggunakan air panas terutamanya boleh memberi impak negatif kepada kuku. Seperti kulit dan rambut, air panas akan menjadi kering dan mengupas apabila terdedah kepada air panas yang berpanjangan. Dan seperti kulit juga, air panas boleh menyebabkan kuku kehilangan kelembapan dan minyak yang melindunginya.

Seorang lelaki bernama James Hamblin yang merupakan editor kanan The Atlantic menceritakan pengalamannya yang berhenti mandi, yang dikongsikan melalui artikel yang diterbitkan pada Jun 2016.

Untuk mandi atau tidak ianya adalah suatu pilihan peribadi. Mungkin di luar negara, cuaca yang sejuk membolehkan seseorang itu untuk tidak mandi dalam suatu tempoh yang lama dan badan langsung tidak melekit. Bayangkan sekiranya idea untuk tidak mandi setiap hari ini diguna pakai di negara-negara beriklim Khatulistiwa seperti Malaysia, apakah yang akan terjadi?

Sanggupkah anda duduk di sebelah rakan sekerja yang berbau busuk? Sanggupkah anda menegur majikan anda yang berbau masam apabila keluar bersama pelanggan? Bayangkan bau di dalam LRT dan MRT yang padat dengan penumpang yang kebanyakkannya tidak mandi selama seminggu dua, adakah anda mampu bertahan?


5 Pemain Bola Sepak Paling Tinggi Di Dunia

Memiliki ketinggian yang luar biasa mungkin menjadi satu kelebihan dan juga boleh menjadi keburukan. Terlalu tinggi adalah sesuatu yang dilihatkan sebagai tidak normal, namun jika ia digunakan ke arah perkara yang betul, maka ia membawa kebaikan.

Sebagai contoh, majoriti daripada pemain bola keranjang adalah daripada kalangan mereka yang tinggi, membuatkan individu bertubuh badan rendah sukar untuk bersaing.

Dan dalam sukan lain seperti bola sepak, tubuh badan yang tinggi lampai sangat berguna bagi seorang penjaga gol dan juga penyerang, di mana memudahkan penjaga gol menjaga gawang dan penyerang mudah bersaing apabila bola berada di udara.

Dan sepanjang sejarah bola sepak yang berabad lamanya, terdapat beberapa pemain yang mempunyai ketinggian yang melebihi paras normal sehinggakan menjadi tumpuan. iluminasi.com ingin berkongsi dengan pembaca 5 pemain bola sepak paling tinggi dalam sejarah.

Costel Pantilimon adalah nama yang tidak asing bagi peminat Liga Perdana Inggeris. Dengan ketinggian 2.03 meter, Costel bukan sahaja penjaga gol paling tinggi tetapi juga pemain bole sepak paling tinggi dalam Liga Perdana Inggeris.

Beliau merupakan penjaga gol pilihan kedua bagi kelab Manchester City pada musim 2012 hingga 2014. Pada tahun 2011, beliau telah berpindah dari Politehnica Timișoara, kelab Romania, di belakang Joe Hart selepas penjaga gol kedua, Shay Given mengalami kecederaan.

Pantilimon menggunakan kelebihan tubuh badannya yang besar dan tinggi sebaik-baiknya sebagai penjaga gol. Salah satu contoh utama adalah ketika persembahannya bersama Romania menentang Perancis pada Pusingan Kelayakan Euro 2012, di mana beliau tidak bolos dan Romania menang dengan jaringan 2-0.

Pemain penyerang dari Ivory Coast dengan ketinggian 2.03 meter ini adalah pemain paling tinggi di benua Afrika, dan ke-4 di dunia. Dengan tubuh badan yang sangat tinggi, beliau membuatkan semua pemain pertahanan bimbang apabila menghadapi tendangan sudut.

Lacina memulakan kariernya bersama kelab Stade d'Abidjan di Ivory Coast sebelum berpindah ke CFR Cluj di Romania. Beliau kemudiannya menjadi pemain utama dan menjaringkan 14 gol dalam 44 penampilan. Dengan yuran perpindahan sebanyak RM28.7 juta, Lacina berpindah ke kelab Rusia iaitu FC Kuban pada tahun 2011.

Apabila ditanya mengenai kelebihan yang dimiliknya yang dianggap tidak adil, Lacina memberitahu bahawa beliau bukan hanya bergantung kepada ketinggiaannya tetapi juga kepada tetapi juga pada kelajuan dan kekuatannya.

Vanja Ivesa merupakan pemain ke-3 tertinggi di dunia dengan ketinggian 2.06 meter. Penjaga gol veteran berusia 40 tahun dari Croatia ini pernah bermain di beberapa kelab di dalam dan luar Croatia.

Vanja memulakan kariernya pada tahun 1995 bersama kelab tempatan di tempat lahirnya, NK IStra. Selepas bermain untuk 2 kelab di Croatia, beliau beralih arah ke Liga Australia bermain untuk Sydney United FC pada tahun 2002.

Kini Vanja bermain untuk kelab Istra 1961 dan merupakan pemain tertua dalam Liga Bola Sepak Pertama Croatia.

Dengan ketinggian 6 kaki 10 inci bersamaan 2.08 meter, Paul Millar adalah pemain paling tinggi dalam sejarah bola sepak British. Untuk memberikan idea betapa tingginya Paul, biar kami beritahu apa yang harus dilakukan oleh kelabnya iaitu Elgin City FC.

Semasa berjalan masuk ke padang, Paul Millar kerap kali terhantuk kepalanya dengan pintu masuk, jadi kakitangan kelab terpaksa meninggikan pintu masuk tersebut supaya beliau boleh berjalan tanpa sebarang masalah.

Selain bermain bola sepak secara profesional, Paul juga merupakan seorang pegawai bomba sepenuh masa di RAF Kinloss berpangkalan di Moray, Scotland. Dengan 66 penampilan dan 15 gol untuk Elgin City, Paul Millar boleh dikatakan seorang pemain yang hebat. Beliau kali terakhir bermain untuk kelab Deveronvale di Scotland.

Berusia 31 tahun, Kristof van Hout diiktiraf sebagai pemain bola sepak dan penjaga gol paling tinggi di bumi dengan ketinggian 2.08 meter berkongsi kedudukan dengan Paul Millar.

Kristof memulakan kariernya dalam bola sepak di Belanda dengan bermain untuk kelab Willem II, bekas kelas Jaap Stam sebelum beliau berpindah ke PSV. Ketika 3 tahun berada di Willem, Kristof gagal melakukan penampilan senior dan dipinjamkan kepada kelab K.V. Kortijk.

Beliau kemudiannya berpindah ke Standard Liege, antara kelab paling berjaya di Belgium. Tempatnya di Standard Liege tidak begitu memberi kesan membuatkan Kristof dipindahkan kembali ke K.V. Kortrijk pada tahun 2011.

Kini beliau bermain untuk kelab Westerlo dalam Liga Pro Belgium.


Bayangkan Apa Berlaku Jika Bumi Disedut Masuk Ke Dalam Black Hole

Pernah tak anda terfikir akan kehadiran black hole berhampiran sistem solar kita? Apa rasanya yang akan terjadi? Bayangkan pula sekiranya ia berada sangat hampir, bersebelahan bumi? Adakah manusia dapat meneruskan kehidupan seperti biasa, ataupun sebaliknya? Teruskan membaca untuk memahami lebih lagi tentang black hole dan kesannya jika bumi disedut.

Anda pasti pernah menggunakan pencuci vakuum bukan? Ketika menggunakan alat ini, anda dapat perhatikan segala kekotoran mula bergerak masuk ke dalam lohong vakuum. Lubang hitam atau black hole juga sama seakan pencuci vakuum, menyedut segala serpihan yang ada di angkasa lepas.

Secara saintifiknya, black hole adalah suatu ruangan kawasan yang tiada apapun boleh melarikan diri daripadanya, termasuklah cahaya. Dalam bahaya mudah, black hole mempunyai graviti yang sangat kuat dan menyedut apa-apa sahaja yang berada berhampirannya.

Ianya dipanggil 'black' bukan kerana warnanya hitam atau gelap, sebaliknya ia mendapat nama tersebut kerana kemampuan black hole untuk menyedut segala sinaran cahaya berdekatan tanpa sebarang pantulan.

Apabila sebuah bintang besar sudah kehilangan bahan bakar, ia tidak lagi mampu menyokong berat badannya sendiri. Tekanan daripada lapisan besar di sekeliling bintang tersebut yang terdiri daripada gas hidrogen akan memaksanya mengecil ke arah pusat bintang. Akhirnya, saiz bintang tersebut akan menjadi lebih kecil daripada sebuah atom. Cuba bayangkan bagaimana sebuah bintang yang sangat besar boleh dimampatkan kepada saiz sebesar atom. Proses pengecilan berupaya menyebabkan graviti bintang menjadi semakin kuat daripada sebelumnya.

Secara ringkasnya, sekiranya manusia berada terlalu hampir dengan black hole, badan kita ini akan diregangkan menjadi seperti spageti. Ya, betul inilah antara kesannya. Keadaan ini berlaku disebabkan kecerunan graviti merentasi badan manusia.

Bayangkan kaki anda yang terserap dahulu ke dalam sebuah black hole. Memandangkan kaki anda secara fizikalnya lebih dekat kepada black hole, bahagian tersebut akan merasakan tarikan graviti yang lebih kuat berbanding kepala anda. Ini akan menyebabkan sebahagian badan ditarik masuk terlebih dahulu. Akibatnya, bukan sahaja keseluruhan badan anda memanjang, malah semakin nipis kerana kesan tekanan daripada tengah.

Apakah yang akan berlaku, secara hipotesisnya, jika sebuah black hole tiba-tiba muncul bersebelahan bumi? Kesan graviti yang sama akan berlaku di mana impak spaghettifikasi akan jelas kelihatan. Bahagian bumi yang paling hampir dengan black hole akan merasakan daya tarikan yang lebih kuat berbanding bahagian yang jauh. Sekiranya ini berlaku, makan nasih keseluruhan planet akan binasa. Kita akan dicarik-carik oleh black hole.

Sekiranya saiz black hole adalah sangat besar, kita mungkin tidak akan langsung perasan yang kita sedang ditelan oleh objek ini.

Bagi mereka yang pernah menonton filem Christopher Nolan iaitu Interstellar, prospek untuk sebuah planet berputar mengelilingi black hole adalah sangat menarik. Untuk meneruskan kehidupan, suatu sumber tenaga atau perbezaan suhu adalah suatu keperluan, dan black hole boleh menjadi sumbernya. Namun, ianya adalah bersyarat. Black hole perlu berhenti 'memakan' segala yang ada di sekelilingnya, atau mengeluarkan terlalu banyak radiasi agar kehidupan di dunia berhampiran boleh diteruskan.

Bagaimana kehidupan dunia seperti itu akan kelihatan (abaikan kesan spagettifikasi) adalah suatu isu lain. Jumlah tenaga yang diterima oleh planet itu sudah pasti adalah sangat besar berbanding yang diterima bumi daripada matahari. Persekitaran keseluruhan juga pasti sangat aneh.

Black hole adalah suatu ciptaan Tuhan dan pasti ianya bermanfaat. Kita sebagai manusia mempunyai pengetahuan yang cetek untuk memahami apakah kebaikan di sebalik black hole kepada ekosistem alam semesta. Pasti tanpa black hole, bumi juga akan binasa.


7 Kediaman Dengan Kawalan Paling Ketat Di Dunia

Utamakan keselamatan. Pasti anda sering terdengar ayat ini ke mana sahaja anda pergi. Selain daripada keselamatan ketika bekerja, pelbagai lagi keselamatan yang penting perlu dijaga, termasuklah keselamatan kediaman.

Walaupun kediaman orang biasa juga berhadapan dengan ancaman perompak, namun risiko lebih tinggi tertumpu kepada rumah-rumah orang berada terutamanya kediaman jutawan.

Dan bagi mengelakkan sebarang kejadian yang tak diingini berlaku memandangkan perompak masa kini juga sangat kreatif dan berkebolehan, makan langkah berjaga-jaga yang diambil oleh pemilik kediaman juga semakin canggih dan ketat. iluminasi.com ingin kongsikan dengan pembaca antara 7 kediaman yang mempunyai kawalan paling ketat di dunia.

Nama kediaman ini diberikan bukan semata-mata kerana nama, tetapi ia memang sangat ketat. Kediaman yang terletak di Colorado ini adalah definisi sebenar kawalan ketat. Berkeluasan 32 ekar, ia mempunyai sistem sekuriti nya bernilai RM23.4 juta sahaja sudah melebihi harga rumah orang kaya yang lain.

Salah satu ciri-ciri keselamatan yang sangat menakjubkan terdapat dalam kediaman ini adalah sesiapa yang memiliki telefon pintar iPhone boleh log masuk ke dalam sistem dan melihat kamera CCTV yang dipasang di seluruh kawasan kediaman.

Malah, kediaman ini mempunyai sistem pengimejan terma yang sangat luar biasa di mana sebarang cap jari yang ditinggalkan dalam rumah ini boleh diperiksa dan dikenali dalam masa 20 minit sahaja, jadi anda tak akan boleh pergi jauh.

Mahligai yang diberi nama Xanadu 2.0 adalah kediaman Bill Gates, manusia kedua terkaya di dunia. Walaupun beliau sememangnya seorang bilionaire yang kelihatan sangat mesra, namun ia tak bermakna anda boleh menyelinap masuk ke dalam rumahnya begitu sahaja.

Juga dikenali sebagai antara rumah yang paling mahal di dunia, ia juga merupakan rumah dengan sistem keselamatan paling ketat dan canggih di dunia.

Untuk tidak membazirkan wang dengan memasang pagar elektrik dan periuk api, rumah Bill Gates ditanamkan pokok-pokok adan tanaman yang memberikan privasi dan mengelakkan ia diintai oleh jurugambar dan paparazi.

Antara ciri-ciri keselamatan yang paling menarik dan menakjubkan di rumah ini adalah ia dilengkapi dengan sistem sensitif tekanan. Ia berfungsi dengan mengesan tekanan, yang mana jika ada sesiapa yang tidak dikenali yang tiada dalam rekod memijak mana-mana kawasan di rumah ini, pengawal keselamatan akan dapat mengetahui dan segera mengambil tindakan.

Jika terdapat pelawat, mereka harus memakai pin khas yang telah diprogramkan untuk peka terhadap suhu dan pencahayaan mengikut kesukaan anda. Patutlah rumah ini dikatakan sebagai antara rumah paling selamat di dunia.

Tak perlu dijelaskan mengapa keluarga Kardashian memerlukan kawalan ketat dan rapi. Kebencian yang tinggi terhadap keluarga selebriti ini dan insiden buruk yang berlaku di Paris membuatkan mereka lebih memberikan perhatian kepada keselamatan diri.

Selepas memecat pengawal peribadinya iaitu Pascal Duvier, Kim Kardashian juga meningkatkan tahap keselamatan di kediamannya bagi mengelakkan sebarang risiko. Pasukan keselamatan yang mengendalikan kawasan kediaman ini diperiksa latar belakang mereka dengan sangat rapi dan teliti. Tiada siapa yang dibenarkan masuk tanpa kebenaran pengawal.

Untuk bergerak, Kim tidak hanya menaiki sebuah kereta, sebaliknya dia mempunyai berpuluh-puluh buah kereta yang ditukar-tukar dalam perjalanannya ke suatu tempat untuk memastikan tiada sesiapa yang mengikutinya.

Beberapa pengesan pergerakan dan kamera tersembunyi dipasang di sekitar kediaman ini. Terdapat khabar angin mengatakan bahawa terdapat bilik keselamatan yang sangat canggih untuk kegunaan kecemasan yang membuatkan rumah ini sangat selamat.

Kediaman keluarga Corby yang terletak di California ini sangat terkenal dengan penggunaan sistem keselamatan yang mahal dan berlebihan. Jutawan pemilik kediaman ini sangat dilindungi oleh perisian pengenalam biometerik dan teknik pencegahan gempa bumi.

Rumah kalis gempa bumi adalah sesuatu yang sangat biasa di Amerika Syarikat. Kediaman ini dibina menggunakan kongkrit yang tertanam 30 kaki di bawah tanah bertujuan untuk kegunaan kecemasan. Ia juga dapat menampung bencana yang dilakukan manusia seperti serangan nuklear dan kimia.

Terdapat bunker bawah tanah (bilik panik) yang dilengkapi dengan bekalan makanan dan minum yang mencukupi untuk keluarga ini bagi tempoh 6 bulan. Dalam kes pencerobohan, mereka tidak memerlukan telefon kerana terdapat butang kecemasan dipasang di sekitar rumah ini.

Bilik panik ini juga dilengkapi dengan CCTV yang membolehkan mereka memantau kawasan keseluruhan rumah dan mengawal pembebasan kabut bagi menakutkan pencuri.

Berada di tangga ke-3 adalah sebuah kediaman yang terletak di Korea Utara. Dan pasti anda sudah dapat meneka kediaman siapa yang paling ketat dikawal di negara ini, kalau bukan Kim Jong un kan?

Kediaman Ryongsong yang juga dikenali sebagai Central Luxury Mansion oleh penduduk tempatan adalah istana kediaman utama diktator Korea Utara ini. Bukan sahaja ia terletak di negara yang sangat terpencil dan terasing, malah teknologi dalamannya yang sangat menakjubkan membuatkan ia menjadi antara kediaman yang paling selamat di dunia.

Kim Jong Un telah melakukan perkara yang sama terhadap kediamannya, seperti mana dia menjaga keselamatan negaranya. Kediaman ini dikelilingi oleh pagar elektrik, pengawal bersenjata dan periuk api.

Dinding-dindingnya pula dilindungi batang besi yang disalut kongkrit bertatahkan plumbum yang dapat menahan letupan nuklerar. Jika berlaku sebarang bencana, rumah ini dihbungkan dengan kediaman diraja yang lain seperti Rumah Chanyoung yang juga dikenali sebagai Kediaman No.26 melalui terowong bawah tanah rahsia.

Jika pun rumah ini dipecah masuk, tak dapat dibayangkan bahan kimia apa yang akan disemburkan ke udara apabila penggera keselamatan berbunyi. Bukan senang kan nak ceroboh kediaman Supreme Leader?

Dari satu sudut, Istana Buckingham merupakan antara lokasi pelancongan paling popular di London, dan dari sisi lain, ia merupakan lokasi dan kediaman yang paling selamat di United Kingdom.

Beberapa jalan di sekeliling istana ditutup setiap kali istana ini dilawat oleh Ratu Elizabeth II dan kerabat diraja yang lain, sementara polis mengambil alih kawasan larangan di sini untuk memastikan semuanya berjalan lancar.Michael Fagan is a British man who famously broke into Buckingham Palace and entered Queen Elizabeth II's bedroom in 1982. The incident was one of the 20th century's worst royal security breaches

Oleh disebabkan seorang lelaki yang bernama Michael Fagan telah memecah masuk ke istana ini dan memasuki bilik Ratu Elizabeth II pada tahun 1982 yang mana kes ini dikatakan sebagai pelanggaran peraturan keselamatan diraja paling teruk di dunia, langkah berjaga-jaga semakin diperketat.

Jika anda pernah ke sini, pasti anda perasan akan sistem pertukaran pengawal keselamatan istana ini yang sangat popular. Pengawal-pengawal yang menjaga di sekeliling istana ini sangat berwibawa dan fokus, sehinggakan sangat sukar untuk melihat mereka bergerak atau kedipkan mata.

Dan tak hairanlah jika White House berada di tangga pertama senarai kediaman paling ketat di kawal di dunia oleh kerana Presiden Amerika Syarikat adalah pemimpin yang paling ketat di kawal di atas muka bumi.

Tahap kawalan White House sangat tak dijangka oleh anda, sebagai permulaan, pagar besi yang mengelilingi kediaman ini. Ia kelihatan seperti pagar biasa, namun kekukuhan pagar ini mampu menampung impak daripadaa dilanggar mana-mana kereta. Senang cerita, tak ada kereta apa pun yang mampu untuk memecahkan benteng White House ini.

Selain itu, kawasan ini dikawal oleh agen khas pada setiap masa yang membuatkan hanya pelawat yang "sopan-santun" sahaja yang dibenarkan masuk. Proses pengimbasan makanan juga agak menakjubkan dan dilakukan di luar kawasan premis bagi mengelakkan sebarang perkara tak diingini berlaku di kawasan White House.

White House juga mengawal ruang udara yang menjadi larangan daripada didekati oleh helikopter. Dan jika ia berlaku, tak perlu dirisaukan kerana kediaman ini mempunyai tingkap kalis peluru, radar dan sensor inframerah yang mampu mengesan sebarang pergerakan beberapa batu dari premis.


Benarkah pesakit sinusitis tidak boleh langsung mengambil MILO sepanjang hidup mereka?

Baru-baru ini tular mengenai seorang pesakit yang mengalami kekaburan mata yang disebabkan oleh masalah sinusnya. Menurut pesakit, doktor yang merawatnya menjelaskan faktor utama yang menyebabkan masalah ini adalah pemakanan.

Doktor juga memberitahu supaya jangan meminum milo dan adalah lebih baik jika Milo dibuang terus daripada hidup. Sinusitis adalah keradangan atau keradangan dinding sinus. Sinus adalah rongga kecil yang dipenuhi dengan udara yang terletak di belakang tulang pipi dan dahi.

Sinusitis adalah penyakit umum yang boleh menjangkiti semua peringkat umur. Beberapa jenis sinusitis berdasarkan panjang perjalanan penyakit, antara lain:

Bagi menjelaskan lebih mendalam terhadap kes ini, iluminasi.com mendapat izin untuk mengulangsiar penulisan Dr. Ezairy M. Sallih di laman Facebooknya mengenai sama ada benarkah pesakit yang menghidap sinusitis langsung tidak boleh mengambil atau minum Milo sepanjang hidup mereka.

1. Sinusitis boleh berlaku disebabkan oleh pelbagai sebab. Terdapat beberapa punca alahan atau allergen memang perlu dielakkan oleh pesakit resdung.

2. Makanan yang perlu dielakkan oleh pesakit resdung sebahagian besarnya bergantung kepada pesakit itu sendiri.

3. Apabila seseorang mengalami jangkitan sinus yang akut, mereka perlu menjauhi beberapa perkara. Ini bergantung kepada pesakit sendiri. Umumnya makanan dan minuman seperti alkohol, coklat, produk tenusu, gula dan seumpamanya perlu dikurangkan sehingga jangkitan telah berlalu selepas beberapa minggu.

4. Ini kerana jenis makanan ini boleh membantu meningkatkan pengeluaran lendir yang mengakibatkan keadaan sinus yang berpanjangan.

4. Jika masalah sinus adalah kronik, orang yang dijangkiti perlu mengelakkan jenis makanan untuk tempoh yang lebih lama atau bahkan mengelakkan pengambilan untuk sepanjang hidup mereka untuk mengurangkan kesan jangkitan sinus yang serius, berulang. Ia seperti makanan laut termasuklah udang, ketam, sotong, sesetengah ikan, ayam dan telur.

5. Perlu diingatkan. TIDAK semua pesakit akan mengalami alahan pada jenis makanan yang sama.

6. Ada pesakit menjadi teruk resdungnya apabila terdedah kepada habuk. Ada yang tak boleh duduk dalam bilik berhawa dingin. Ada pula alah pada sotong, ada pula yang tak ada masalah pada ikan, ayam dan coklat. Setiap kita tak sama.

7. Ubah paradigma dan pemahaman kita. Pak Mail tak boleh makan udang, tak semestinya Pak Atan tak boleh juga. Mereka sama, tapi mungkin tak serupa.


Memiliki wajah mirip Dewa Ganesha, budak lelaki ini jadi pujaan ramai

Apakah perkara pertama yang anda lakukan sekiranya anak anda dilahirkan cacat dan kecacatan yang ditakdirkan keatas anak anda itu merupakan suatu misteri? Terdapat ramai kanak-kanak yang cacat atau mempunyai penyakit misteri yang disisih oleh komuniti masing-masing, dibuli, malah lebih menyedihkan, digugurkan sebelum sempat melihat dunia.

Tetapi kanak-kanak ini mempunyai kisah yang sangat berlainan. Inilah kisah sebenar yang berlaku di India mengenai seorang kanak-kanak lelaki yang mempunyai kecacatan yang misteri dan dipuja oleh masyarakat sekeliling sebagai penjelmaan semula Dewa Hindu, Ganesha.

Memperkenalkan, Pranshu. Dia dilahirkan di sebuah negeri di India yang bernama Jalandhar, dan dia dilahirkan dengan dahi yang besar, mata yang sepet dan tidak dapat berjalan secara normal. Kecacatan ataupun penyakitnya merupakan suatu misteri yang masih belum berjaya dirungkaikan oleh doktor. Berasal daripada keluarga miskin, mereka tidak mampu untuk mendapat rawatan yang lebih lanjut. Gaji bapanya kurang daripada 4 pound sehari dan dia mempunyai seorang lagi anak yang cacat sepert Pranshu, cuma boleh berjalan.

Yang membuatkan Pranshu dipuja oleh masyarakat sekeliling, bukanlah kecacatan fizikalnya yang menakutkan, tetapi rupanya yang menyerupai salah satu Dewa Hindu yang bernama Ganesha. Inilah rupa Dewa Ganesha menurut penganut agama Hindu:

Dewa Ganesha, menurut penganut agama Hindu merupakan Dewa yang mempunyai kepala gajah dan bertugas untuk memberi kekayaan, kejayaan dan nasib baik. Segala hajat yang dipohon kepada Dewa Ganesha, menurut mereka akan dimakbulkan.

Rupa paras kanak-kanak ini yang mirip Dewa Ganesha menyebabkan orang ramai percaya yang dia merupakan jelmaan semula Ganesha. Dia malah digelar “Ganesha Ji” dan kebanyakan orang memang tidak tahu nama sebenarnya kerana terlalu kerap dipanggil dengan nama panggilannya.

Setiap hari Khamis, bapanya akan membawa Pranshu ke kuil untuk dipuja. Malah, setiap orang yang berselisih dengan dia akan menunduk tanda hormat kepadanya. Guru-guru disekolah juga menghormatinya dan memujanya. Ibu bapanya, adik-beradiknya dan sanak-saudara yang lain turut tidak terkecuali memuja. Menurut ayahnya, Kamlesh, mereka sekeluarga memang percaya yang anaknya ialah Dewa. Seluruh badannya dikatanya menyerupai Ganesha dan dia memberi rahmat kepada semua orang. Setiap kali anaknya ke sekolah, akan ada orang yang menyambut dengan bunga. Tetapi, disebalik kebanggaan itu, terselit kerisauan kerana dahi anaknya itu semakin membesar dari sehari ke sehari.

Ketika ditanya kepada Pranshu sekiranya kecacatannya membuatkan dia berasa sedih, dia menjawab

Menurutnya lagi, kecacatannya yang dipuja itu membuatkan dia bernasib baik dan tidak pernah dibuli atau diejek oleh kanak-kanak lain.

Untuk mengetahui dengan lebih lanjut menegani cerita Pranshu dan kecacatannya, anda boleh tonton video dibawah.


Mari Belajar Tasawuf Cara Son Goku

Dalam dunia yang serba moden dan canggih ini, keupayaan seseorang untuk membuang atau menghindarkan semua rasa jahat termasuk rasa cemburu, pentingkan diri, tabiat buruk, ego dan keinginan mengawal orang lain adalah tersangat jarang berlaku.

Individu berhati suci sangatlah sukar ditemui tak kiralah dalam khayalan atau realiti. Namun, disebalik semua ini, terdapat satu karekter komik yang mana boleh menjadi teladan kepada manusia zaman ini.

Walaupun ia hanyalah watak sebuah komik, namun kita boleh mengambil teladan yang ditunjukkan sebagai pedoman dalam menjadi orang yang lebih baik. Dan watak itu tak lain tak bukan adalah Goku dari Dragon Ball.

Bagi yang mengikuti siri ini, personaliti Goku membuatkannya mudah didekati dan memiliki ramai kawan, malah menukarkan musuhnya kepada teman. Hatinya yang suci membolehkan Goku mempunyai kebolehan unik seperti menaiki awan guling yang dihadiahkan oleh Datuk Kame.

Walhal Datuk Kame sendiri tak boleh menaiki awan guling kerana hatinya kotor dan dipenuhi nafsu seks yang tinggi. iluminasi.com ingin kongsikan dengan anda 7 cara-cara untuk menjadi seorang yang lebih baik akhlak dan bersih hati mengikut cara Goku.

Penaklukan kuasa atas sebab yang salah, wang atau ketagihan duniawi hanya akan merosakkan diri anda secara langsung atau tidak langsung. Butiran-butiran mengenai perkara yang anda perlu hapuskan tidak perlu disenaraikan di sini kerana ia tertulis dalam hati masing-masing.

Elakkan apa yang anda tahu anda wajib jauhi. Seperti Goku, dia tak perlukan wang untuk menjadi seorang yang bahagia dan gembira. Segala keperluan Goku ditambah kepadanya selagi dia masih menjadi dirinya sendiri.

Dalam erti kata lain, Goku mengajar kita supaya menjadi seorang yang bersyukur dengan apa yang ada, dan dengan itu kita akan berasa cukup, dan ditambahkan lagi rezeki.

Hargai semua orang yang berada di sekeliling anda dan tolong mereka yang anda temui di setiap perjalan hidup anda yang memerlukan bantuan. Jangan ragu-ragu untuk membantu, seperti Goku.

Ini yang membuatkan Goku memiliki ramai kawan dan banyak pengetahuan daripada orang kaya yang tidak dikenali sehinggalah kepada orang yang miskin dan bijak. Ketika berlawan dengan Cell, Goku sanggup bergadai nyawa untuk menyelamatkan makhluk bumi. Dia tidak pernah mengabaikan keselamatan orang lain berbanding dirinya sendiri.

Dalam Islam, senyum itu adalah satu bentuk sedekah. Adalah satu yang memalukan apabila Goku yang tidak mempunyai agama mempraktikkan perkara ini lebih daripada kita. Ramai di antara kita yang lupa untuk senyum disebabkan harta dan pangkat yang dimiliki, membuatkan kita berasa hebat dan sombong.

Sentiasa senyum seperti Goku, melainkan anda melihat orang yang tertekan kemurungan dan mereka yang memerlukan bantuan. Jangan pula senyum bila ada orang ditimpa musibah ya.

Tumpukan perhatian kepada apa yang anda lakukan ketika ini dan cuba untuk jangan fikirkan apa-apa yang negatif mengenainya. Dengan cara ini, ia membolehkan anda untuk tidak risaukan mengenai hari esok, masa sekarang dan juga masa lalu.

Seperti Goku, dia mempunyai fikiran yang tenang dan tenteram, melainkan apabila rakan-rakannya dibunuh. Apabila musuh yang jahat cuba untuk mencari pemikiran yang negatif dalam otak Goku, dia tidak berjaya kerana ia tidak berlaku dalam otak Goku.

Kali pertama Goku tidak dapat mengawal nafsu amarahnya adalah apabila rakan baik beliau iaitu Kurin dibunuh oleh Fliza. Pada waktu ini jugalah Goku bertukar menjadi Super Saiya yang tiada belas ihsan.

Ini adalah salah satu sunah Rasulullah S.A.W yang dipraktikkan oleh Goku sendiri. Rasulullah S.A.W adalah seorang yang berjiwa bersih dan sentiasa memaafkan walaupun ramai orang yang cuba menganiaya baginda.

Kebanyakan daripada karekter siri Dragon Ball adalah musuh kepada Goku pada satu ketika dahulu seperti Pikor dan Bezita.

Namun, akhirnya Goku dan mereka ini menjadi rakan karib dan sebagai balasan, musuh-musuh Goku telah membuatkan hidupnya lebih gembira dan bermakna sehingga sampai satu tahap di mana mereka sanggup mempertaruhkan nyawa untuk menyelamatkan Goku.

Ini adalah antara masalah yang paling kritkal dalam masyarakat moden ketika ini di mana rasa rendah diri itu hampir pupus hanya disebabkan oleh status dan kedudukan seseorang.

Yang sebenarnya kita harus tidak membezakan antara satu sama lain kerana status. Kita harus mendengar apa yang ingin diperkatakan oleh sesiapa sahaja tak kisah sama ada siapa individu itu atau apa yang ingin diperkatakan. Anda mungkin mempelajari sesuatu atau anda mungkin terlepas sesuatu yang penting.

Goku sentiasa merendah diri kepada semua orang walaupun dia adalah individu yang paling kuat dalam alam semesta. Personaliti ini sekali lagi membolehkan Goku mempunyai ramai kawan di seluruh dunia.

Walaupun Goku mengalahkan Majin Buu, namun beliau telah membantu Mr. Satan melonjakkan namanya dalam bidang politik dengan mengatakan bahawa Mr. Satan adalah penyelamat bumi.

Dan akhir sekali, tak kisahlah apa pun tujuan dan sasaran anda dalam hidup, pastikan ia tidak dicemari oleh kehendak untuk melakukan kejahatan atau menggunakan orang lain untuk kepentingan sendiri.

Sebagai contoh, untuk menjadi kaya, anda menyalahgunakan status anda, dan sebagainya. Jangan biasakan diri anda dengan motif yang jahat dan ia seharusnya dihapuskan. Bagi Goku, motifnya yang sentiasa suci serta personalitinya yang baik membolehkannya mendapatkan apa sahaja yang diperlukan termasuklah kasih sayang, wang dan kesihatan.

Walaupun Goku adalah pahlawan yang paling kuat di alam semesta (dalam komiklah), dia tidak menggunakan kelebihan itu untuk kepentingan diri tetapi menggunakan kuasanya hanya untuk melindungi orang lain.

Goku sentiasa berusaha untuk menjadi lebih kuat walaupun dia sudah tergolong diantara yang terkuat kerana masih menganggap dirinya lemah dan beliau tahu masih ada yang lebih kuat di seluruh pelusuk alam semesta ini.


8 Perkara Yang Membuatkan Diri Anda Tak Menarik

Menurut anda, apakah yang membuatkan seseorang itu kelihatan menarik? Sudah tentunya penampilan dan cara bergaya. Namun, kedua-dua ciri-ciri ini boleh dibuat-buat oleh sesiapa sahaja, dan bukanlah penentu sebenar betapa menariknya seseorang itu.

Apa yang lebih penting dan memuktamadkan seseorang itu sebagai menarik tertanam dalam perwatakan individu. Tidak seperti penampilan dan gaya seseorang, cara perwatakan sukar untuk dipura-purakan dan lebih menunjukkan siapa diri seseorang itu yang sebenar. iluminasi.com ingin kongsikan 8 perkara yang boleh membuatkan anda kelihatan tidak menarik.

Tak ada siapa pun yang suka mereka yang berperwatakan kurang sopan atau kejam. Ia membuatkan seseorang itu kelihatan sangat tidak menarik.

Dalam satu kajian di China pada tahun 2014, para penyelidik mengarahkan kedua-dua peserta lelaki dan wanita untuk melihat gambar-gambar orang lain yang mana semuanya memberikan ekspresi wajah neutral.

Sesetengah daripada gambar tersebut disertai dengan perkataan Cina yang bermaksud "baik" dan "jujur", sebahagiannya disertai dengan perkataan Cina yang bermaksud "jahat" dan "kejam", dan ada gambar-gambar yang tidak disertakan apa-apa maklumat.

Hasilnya, peserta menilai mereka yang digambarkan sebagai jahat dan kejam sebagai yang paling tidak menarik.

Jika anda pernah mendengar tentang "power pose", pasti anda tahu bahawa membuka dan mengembangkan bentuk badan anda memberikan anda lebih keyakinan manakala melengkungkan badan anda ke dalam membuatkan anda berasa sebaliknya.

Bahasa badan kontraktif juga membuatkan anda kelihatan kurang menarik, menurut kajian pada tahun 2016. Dan dalam kajian yang lain, penyelidik menghasilkan profil untuk lelaki dan wanita menggunakan aplikasi dating berasaskan GPS. Dalam satu set profil, gambar lelaki dan wanita dalam kedudukan kontraktif digunakan, sebagai contoh dengan menyilangkan tangan antara satu sama lain atau posisi di mana bahu masuk ke dalam.

Dalam set profil yang lain, lelaki dan wanita yang sama berada dalam kedudukan badan yang lebih terbuka. Hasil menunjukkan individu yang postur badan terbuka lebih dipilih berbanding dengan postur kontraktif.

Apabila anda tertekan, anda biasanya tidak lagi mengendakan penampilan atau perasaan orang sekeliling yang sudah pastinya membuatkan anda kelihatan tidak menarik. Satu kajian pada tahun 2013 mendapati bahawa wanita dengan tahap hormon tekanan iaitu hormon kortisol yang tinggi dilihatkan sebagai tidak menarik oleh lelaki.

Penyelidik mengatakan bahasa ia berkemungkinan kerana tahap hormon kortisol menunjukkan kesihatan dan kesuburan seseorang.

Walaupun kegembiraan pada umumnya menarik apabila diperlihatkan oleh wanita, namun mereka tidak suka lelaki yang terlalu tersenyum. Sebaliknya, walaupun kebanggaan biasanya menarik pada lelaki, namun lelaki pula tidak suka gadis yang kelihatan terlalu bangga.

Kajian yang dijalankan pada tahun 2011 ke atas lebih 1,000 orang dilakukan dengan menunjukkan gambar-gambar berlainan jantina dan ditanyakan sama ada individu dalam gambar tersebut menarik atau tidak.

Hasil keputusan menunjukkan bahawa lelaki menilai wanita paling menarik apabila mereka kelihatan gembira dan kurang menarik apabila mereka menunjukkan kebanggan. Bagi wanita pula, lelaki yang menarik bagi mereka adalah lelaki yang menunjukkan rasa bangga dan mereka yang kelihatan gembira, dilihatkan sebagai kurang menarik.

Memang tak dapat dinafikan mereka yang mempunyai sifat lucu atau sense of humor lebih menarik dan mudah untuk didekati. Kajian pada tahun 2009 mendapati bahawa mereka yang tidak kelakar langsung, atau sedikit kelakar adalah kurang menarik, berbanding mereka yang kelakar.

Kajian ini juga mendapati bahawa jantina tidak memainkan peranan dalam situasi ini, iaitu mereka yang tidak kelakar adalah tidak menarik tak kira sama ada lelaki atau wanita.

Cuba lihat Zizan Razak, Johan atau Nabil. Mereka ini kelihatan sangat menarik disebabkan oleh personaliti yang lucu dan kelakar.

Walaupun anda kacak dan bergaya, tetapi jika anda seorang yang pemalas, anda tetap akan kelihatan tidak menarik di mata orang lain. Satu siri eksperimen yang yang terbitkan pada tahun 2004 mendapati bahawa daya tarikan yang ditakrifkan dan dilihat oleh individu adalah bergantung pada sifat-sifat seperti rajin dan suka menolong.

Dalam satu eksperimen, penyelidik meminta pelajar untuk dalam kursus arkeologi untuk menilai satu sama lain berdasarkan ciri keperibadian yang berbeza serta daya tarikan di awal dan akhir kursus.

Apabila keputusan dianalisa, para penyelidik mendapati bahawa terdapat pelajar yang dinilai sebagai sederhana menarik pada awal kursus namun dinilaikan sebagai tidak menarik pada akhir kursus, disebabkan mereka menunjukkan sikap malas.

Jika anda cuba untuk menipu mengenai umur anda untuk kelihatan lebih muda atau "hot", anda perlu fikir banyak kali. Lebih baik jangan. Ini kerana kajian menunjukkan bahawa ketidakjujuran adalah perkara yang paling pantang sekali tak kira bagi mana-mana jantina.

Dalam kajian pada tahun 2006, peserta membaca teks berkenaan lelaki dan wanita yang digambarkan sebagai sama ada pintar atau tidak, berdikari atau tidak dan jujur atau tidak.

Mereka kemudiannya diminta untuk memberikan penilaian tentang beberapa perkara termasuklah betapa mereka sukakan individu tersebut dan sama ada menarik atau tidak.

Hasilnya, seperti yang anda jangkakan, kejujuran adalah satu-satunya sifat dari ketiga-tiga ini yang memberikan kesan yang sangat besar terhadap daya tarikan dan rasa suka terhadap seseorang.

Kurang tidur mungkin bukanlah satu perwatakan, namun sesiapa sahaja akan kelihatan tidak menarik apabila kekurangan tidur.

Sebuah kajian telah dijalankan pada tahun 2010 di mana para penyelidik mengambil gambar mereka yang tidur sekurang-kurangnya 8 jam pada malam sebelum dan gambar mereka yang tidak tidur dalam tempoh 31 jam.

Bukan sahaja mereka yang kekurangan tidur kelihatan sangat letih, yang mana sudah jelas sekali, tetapi mereka juga dilihatkan sebagai tidak menarik, kurang sihat dan sedih.


Spermbot: Sperma Robotik Yang Meningkatkan Kesuburan Lelaki

Zuriat atau anak adalah penyambung generasi kurniaan Tuhan yang sangat dinanti-nantikan oleh setiap pasangan yang sudah berumah tangga. Namun, tidak semua daripada kita memperolehi rezeki tersebut dengan mudah. Kemandulan menjadi penghalang untuk tujuan itu.

Mati pucuk bukanlah satu-satunya punca pasangan tidak mempunyai zuriat. Ketidaksuburan adalah antara sebab lain mengapa suami isteri gagal mendapat anak sejurus mendirikan rumah tangga. Artikel kali ini bertujuan memberi pencerahan kepada kaum lelaki khususnya mengapa anda dikatakan tidak subur, dan bagaimana teknologi terbaru ini boleh menyerikan rumah tangga anda dan pasangan.

Walaupun mempunyai kuantiti sperma yang banyak dalam air mani, ianya tidak menjanjikan bahawa pasangan anda akan hamil. Salah satu syarat untuk seseorang wanita itu hamil (dengan izin Allah) adalah sperma itu sendiri harus berupaya untuk berenang ke telur (ovum). Antara penyebab seseorang lelaki itu dikatakan tidak subur adalah kerana spermanya tidak mudah alih, yakni tidak dapat berenang ke telur (ovum) walaupun mempunyai kuantiti yang banyak.

Spermbot adalah hasil kajian oleh penyelidik (saintis) di Jerman, di mana ianya adalah merupakan sebuah 'sut robot' kecil yang berupaya membantu sperma lebih mudah bergerak menuju ke ovum. Sekiranya para saintis ini berjaya menggunakan spermbot yang dihasilkan di makmal untuk dipraktikkan dalam badan manusia, ianya akan menjadi salah satu alternatif baharu bagi pasangan yang bergelut untuk mendapatkan anak.

Secara teknikalnya, spermbot adalah logam kecil yang berbentuk helix yang akan melekat pada ekor sperma, dan dalam masa yang sama membantu sperma bergerak ke destinasinya. Bot atau sut robot ini dikuasakan (mendapat tenaga) dengan bantuan sebuah medan magnet yang dikawal oleh para saintis. Walaupun buat masa ini sperma yang digunakan dalam penyelidikan tersebut adalah sperma lembu jantan, yang diletakkan di dalam petri dish dengan keadaan terkawal, mereka yakin bahawa ianya turut boleh diaplikasikan kepada manusia.

Dengan bantuan bot, renangan sperma akan lebih efektif. Apabila sperma sudah sampai ke targetnya dan tertanam ke dalam ovum, ekor logam robotik tersebut akan berpusing arah bagi melepaskan dirinya.

Hasil kajian menunjukkan bahawa spermbot yang diperbuat daripada mikrofon polimer bersalut logam adalah sangat sesuai untuk melakukan tugas berkenaan kerana mempunyai tingkah laku gerakan 3D yang kuat, terkawal dan tidak berbahaya.

Walaupun masih terdapat beberapa cabaran yang perlu dihadapi bagi mencapai persenyawaan menggunakan spermbot, para saintis percaya dan yakin bahawa pendekatan terhadap reproduksi dengan bantuan ini berpotensi untuk berjaya.

Menurut repot yang dikeluarkan oleh New Scientist, spermbot yang halus ini saiznya adalah 50 mikro panjang, 5 hingga 8 mikron diameter, dan diperbuat daripada zarah nano besi dan titanium (1,000 mikron = 1 mm). Selain sebagai bantuan kesuburan lelaki, bot tersebut turut boleh digunakan untuk tujuan medikal yang lain.

Peringkat seterusnya untuk kumpulan penyelidik ini adalah mencari kaedah yang lebih baik bagi mengawal arah pergerakan spermbot, serta menambahbaik pembinaan mikromotor dan mengkaji sebarang masalah penggunaan spermbot dengan sistem imunisasi badan.

Berbanding In Vitro Fertilisation (IVF), spermbot adalah sebuah teknik yang lebih berpatutan dari segi kos, dan mudah untuk dijalankan. Namun, kadar kejayaan teknik spermbot buat masa ini adalah di bawah 30%, menurut Human Fertilisation & Embryology Authority of the United Kingdom. IVF adalah lebih efektif namun prosesnya adalah lebih rumit dan mahal.

IVF memerlukan pengeluaran ovum daripada ovari wanita menggunakan jarum dan persenyawaan di dalam makmal sebelum dipindahkan embryo ke dalam rahim ibu. Setiap langkah ini hadir dengan risiko kegagalan.

Serviks adalah saluran di bawah rahim. Dalam sebuah kajian berlainan namun dilakukan oleh pasukan yang sama, spermbot digunakan bagi menghantar sejenis dadah iaitu doxorubicin hidroklorida untuk merawat sel barah serviks. Secara logistiknya, spermbot berjaya menghantar dadah berkenaan secara khusus kepada sel barah. Ini adalah suatu pencapaian yang hebat, walaupun ianya masih di peringkat makmal.

Walaupun teknologi ini masih jauh untuk dilakukan secara praktikal, namun ianya mempunyai potensi yang sangat tinggi untuk membantu pasangan yang mengalami kesukaran untuk mendapat zuriat, dan turut bermanfaat untuk pesakit barah serviks. Semoga para saintis yang terlibat dengan kajian ini akan berjaya mencapai kejayaan dalam masa terdekat agar lebih ramai lagi mereka di luar sana dapat menikmati kejayaan tersebut.


Kisah Carl Emil Pettersson : Warga Sweden Yang Menjadi Raja Sekelip Mata

Pada usia 17 tahun, Carl Emil Pettersson sudah mula bekerja sebagai seorang kelasi bersama sebuah syarikat perdagangan Jerman bernama Neuguinea-Compagnie yang beroperasi di kawasan kolonial terawal Jerman, German New Guinea yang kini digelarkan Papua New Guinea.

Seorang rakyat Sweden, Carl lahir pada bulan Oktober tahun 1875. Anak kepada Carl Wilhelm dan Johanna Pettersson, beliau hidup dalam keluarga yang menghadapi perceraian. Takdir membawanya belayar ke sana ke mari dengan Carl banyak menghabiskan masa di lautan.

Pada bulan hari Krismas tahun 1904 semasa menaiki kapal Herzog Johann Albrecht, kapalnya mengalami masalah dan tenggelam. Carl bernasib baik di bawa arus sehingga terdampar di pantai yang terletak di sebuah pulau bernama Pulau Tabar, salah satu pulau yang berada di bahagian timur laut Papua New Guinea.

Carl membuka matanya dan mendapati dia berada di sebuah kawasan cantik, dipenuhi pokok bunga raya yang mengindahkan pandangan. Walaupun begitu, pengalamannya sebagai kelasi kapal membuatkan dia menyedari dia sebenarnya berada di sebuah pulau yang penduduknya masih lagi mengamalkan amalan kanibalisme.

Bagaimanapun, selepas ditangkap penduduk tempatan, Carl dibawa menghadap Raja mereka ketika itu, Raja Lamy yang tertarik dengan matanya yang kebiru-biruan.

Berkemungkinan besar itu adalah kali pertama mereka melihat seseorang individu mempunyai mata berwarna biru, Raja Lamy membenarkan Carl tinggal di pulau mereka.

Tinggal di Pulau Tabar tanpa ada jalan pulang, Carl menghabiskan lebih 3 tahun hidup di kalangan penduduk di situ. Beliau belajar cara hidup masyarakat di situ sehingga cekap membantu mana yang perlu.

Kerajinan Carl memikat hati anak kepada Raja Lamy, Puteri Singdo. Pada tahun 1907, Carl dan Puteri SIngdo dikahwinkan mengikut adat istiadat kaum Pulau Tabar. Perkahwinan mereka membuka jalan kepada Carl untuk mula memberanikan diri cuba memperkenalkan perkara yang dia tahu kepada masyarakat di situ.

Carl menggunakan kemahirannya dan mula memulakan tempat pemprosesan kelapa kering untuk dijual selain berjaya membina sebuah ladang kelapa, bagi memenuhi permintaan pembeli. Budaya baru yang diperkenalkan Carl membuatkan penduduk di situ mula menerima beliau sebagai sebahagian daripada mereka.

Akhirnya, selepas kematian ayah mertua beliau Raja Lamy, Carl dinaikkan sebagai pengganti takhta dan menjadi Raja baru Tabar. Penabalan Carl sebagai Raja Tabar sampai ke pengetahuan wartawan di Sweden dengan akhbar Sweden menerbitkan artikel berkenaan kisah beliau.

Hasil perkahwinan dengan Permaisuri Singdo, Raja Carl dikurniakan sembilan orang anak. Keluarga besar itu tidak menghalang pembukaan dua lagi ladang di jajahannya, iaitu di kawasan Maragon dan juga Londolovit.

Malangnya, ekoran fasiliti kesihatan yang masih belum lengkap serta sistem penjagaan yang kurang baik, Permaisuri Singdo mengalami jangkitan kuman pada bahagian rahim yang menyebabkan dirinya sakit dan meninggal dunia pada tahun 1921, 14 tahun usia perkahwinan mereka.

Mempunyai anak-anak yang masih kecil, Raja Carl pulang ke Sweden bagi mencari calon isteri baru dan berkahwin dengan seorang wanita bernama Jessica Louisa Simpson pada tahun 1923. Selepas berkahwin, Raja Carl dan Permaisuri Jessica pulang ke Pulau Tabar, mendapati operasi pemprosesan kelapa mereka sudah diabaikan tanpa orang mengawalnya.

Usaha mengembalikan semula kilang dan ladang kelapa mereka sukar, berikutan beban kewangan yang perlu mereka tanggung. Rahsia Carl berkenaan wujudnya lombong emas di salah satu pulau di bawah jajahannya pula, telah diketahui pihak-pihak tertentu dan menyukarkan beliau untuk mendapatkan emas daripada kawasan tersebut.

Raja Carl dan Permaisuri Jessica akhirnya diserang penyakit malaria dan terpaksa mendapatkan rawatan, dengan Australia menjadi pilihan mereka. Jessica sampai ke Australia dulu, bagi mendapatkan rawatan sebelum Carl tiba di sana.

Walaupun berjaya mendapatkan rawatan serta kembali ke Sweden, Permaisuri Jessica menghembuskan nafas yang terakhir pada 19 Mei 1935 di Stockholm. Carl yang masih berada di Australia tidak dapat untuk berada di sisi isterinya ketika itu.

Lebih malang lagi, Carl akhirnya meninggal dunia di Sydney, Australia pada 12 Mei 1937 selepas terkena serangan sakit jantung. Harapannya untuk kembali ke Sweden hancur berkecai.

Tidak diketahui adakah Carl meneruskan kehidupan sebagai seorang kanibal selepas terdampar di Pulau Tabar atau apa yang terjadi pada anak-anaknya hasil perkahwinannya dengan mendiang Permaisuri Singdo, selepas itu.